“A Ṭapmi Sinah Va Ṭap Ve U”—Rom 12:15 | Cawn Awk Cauk\nVennak Innsang (Cawn awk Cauk) | 2017 July\nREL KA DUH Acholi Holh Aukan Baoule Holh Batak (Karo) Batak (Simalungun) Batak (Toba) Biak Bislama Holh Cambodia Holh Chin (Hakha) Chokwe Holh Chopi Chuabo Holh Dayak Ngaju Greenland Holh Hmong (White) Iban Holh Javanese Kachin Holh Karen (S'gaw) Kazakh Holh Kikongo Holh Kimbundu Holh Kisi Holh Krio Laos Holh Lhukonzo Holh Lifu Holh Lomwe Holh Macua Holh Malta Holh Mapudungun Holh Mauritius Creole Holh Mirang Holh Mizo Holh Navajo Holh Ndau Holh Ngangela Nias Holh Niuean Holh Nyaneka Holh Nyungwe Quechua Holh (Ayacucho) Quechua Holh (Cuzco) Quichua (Chimborazo) Quichua (Imbabura) Rarotongan Holh Roma Holh (Masidonia) Romany (Macedonia) Cyrillic Romany (Southern Greece) Runyankore Holh Rutoro Holh Sangir Saramaccan Holh Sena Holh Seychelles Creole Holh Sunda Tahiti Holh Tshwa Holh Uigur Holh (Cyrillic Cafang Hmanmi) Umbundu Holh Urdu Holh Uruund Holh Wallisian Holh Wayuunaiki Holh\n“A Ṭapmi Sinah Va Ṭap Ve U”\n“Pakhat le pakhat thazaang i pe u law i bawm u.” —1 THES. 5:11.\nHLA: 53, 28\nJehovah nih zeitindah a kan hnemh?\nA ngaih a chiami hna kha zei Baibal caang nih dah hnemhnak a pek khawh hna?\nA ngaih a chiami hna kha Khrihfabu nih zeitindah hnemhnak an pek khawh hna?\n1, 2. A ngaihchiami hna hnemh khawhning kong i ruah cu zeicah a herh? (A hramthawknak hmanthlak zoh.)\nSUSI nih “kan fapa a thih in kumkhat chung cu kan lung a fak i kan ngaih a chia tuk” tiah a ti. A nupi nih ruahlopi in a thihtak tikah unaupa pakhat nih “ka lung a fak tuk hringhran” tiah a ti. Mi tampi nih cu bantuk ngaihchiatnak kha an ton. Unau tampi nih Armageddon a rat hlanah kan dawtmi hna nih an kan thihtak lai tiah an i ruahchan lo. Asinain na dawtmi pakhatkhat nih an in thihtak men lai asiloah ngaihchiatnak a tongmi pakhatkhat kha na hngalh men hna lai. Mah tikah ‘a ngaih a chiami hna kha zeitindah hnemh khawh an si lai?’ tiah na ruat ko lai.\n2 Ngaihchiatnak cu a caan nih a damter te ko lai tiah mi cheukhat nih an chim. Asinain cutin a si zungzal maw? Nuhmei nu pakhat nih hitin a chim: “Fiang tein chim ahcun pakhatkhat tuah buin a caan liamternak nih lungfahnak a damter.” Kan tak cung i hma bantukin lungthinlei damternak ca zongah a caan le zohkhenhnak a hau. A ngaih a chiami hna i an lungfahnak kha zeinihdah a zorter khawh?\nJehovah cu “Zeizong Vialte ah a Kan Hnemtu” a Si\n3, 4. Kan ngaihchiatnak kha Jehovah nih a hngalhthiam tiah zeicah kan chim khawh?\n3 Zaangfahnak a ngeimi kan Pa, Jehovah cu a bik in a kan hnemtu a si. (2 Korin 1:3, 4 rel.) * Jehovah cu zaangfahnak langhternak ah zohchunh awk ṭha bik a si i a mi pawl kha “nanmah thazaang [hnemhnak, NW] aan petu hna cu keimah ka si” tiah a ti hna.—Isa. 51:12; Salm 119:50, 52, 76.\nZumhfekmi pawl a thawhter hna lai caan kha Jehovah nih aa ngaih tuk\n4 Dawtnak a ngeimi kan Pa, Jehovah zong a salle a simi Abraham, Isak, Jakob, Moses le Siangpahrang David ti bantuk dawtmi nih thihtaknak kha a tong ve. (Nam. 12:6-8; Matt. 22:31, 32; Lam. 13:22) Mah zumhfekmi pawl a thawhter hna lai caan kha Jehovah nih aa ngaih tuk tiah Baibal nih a ti. (Job 14:14, 15) Mah tikah annih cu a tlingmi ngandamnak an hmu lai i an i nuam tuk lai. Jehovah i a dawt tukmi a Fapa ngeihchunhte zong fahnak in buin a thi. (Ptb. 8:22, 30) Mah tikah Jehovah cu zeitluk in dah a ngaih a chiat lai ti khi a ruah hmanh kan ruat kho lo.—Johan 5:20; 10:17.\n5, 6. Jehovah nih zeitindah a kan hnemh?\n5 Jehovah nih a kan bawmh hrimhrim lai ti kha kan zumh khawh. Cucaah kan ngaihchiatnak le kan lungfahnak kha Jehovah sinah zalong tein kan phuan awk a si. Jehovah nih kan intuarnak kha a hngalhthiam i a herhmi hnemhnak a kan pek lai ti hngalh cu hnemtu taktak a si. Asinain zeitindah a kan hnemh?\n6 Jehovah nih a kan hnemhnak lamkhat cu thiang thlarau in a si. (Lam. 9:31) Jehovah sinah thiang thlarau a halmi hna cu Jehovah nih a pek hna lai tiah Jesuh nih bia a kan kamh. (Luka 11:13) A hmasa ah a kong chimmi Susi nih hitin a chim: “Hnemhnak hmuh awkah Jehovah sinah khukbil in thla ka cam caan a tampi. Cutin kan tuah fatin te Pathian daihnak nih kan lungthin le kan ruahnak kha a kan huhphenh.”—Filipi 4:6, 7 rel.\nJesuh zong nih Kan Intuarnak kha a Hngalhthiam\n7, 8. Jesuh nih hnemhnak a kan pek lai tiah zeicah kan zumh khawh?\n7 Jesuh nih vawleicung a um lioah a biachim le a tuahsernak in a Pa sining kha tling tein aa zohchunh. (Johan 5:19) Jehovah nih Jesuh kha a “lung a kuaimi” le “a ngaih a chiami” pawl hnemh awkah vawleicung ah a rak thlah. (Isa. 61:1, 2; Luka 4:17-21) Mi nih an intuarnak kha Jesuh nih a hngalhthiam i bawmh a kan duh taktak ti kha an hngalh.—Heb. 2:17.\n8 Jesuh cu a ngakchiat lioah a hawikom le a chungkhar mi nih an thihtak ve lai ti cu a fiang ko. Tahchunhnak ah, amah a cawmtu a pa, Josef cu a ngakchiat lioah rak thih dawh a si. * A nu le a unau pawl an ngaih a chiat bantukin mino a simi Jesuh zong zei tlukin dah a ngaih a chiat ve lai ti khi na mitthlam ah cuanter hmanh.\n9. Lazaruh a thih tikah Jesuh nih a ngaihchiatnak kha zeitindah a langhter?\n9 Jesuh nih phungchim rian a ṭuan lioah midang intuarnak kha a hngalhthiam i an cungah zawnruahnak a langhter. Tahchunhnak ah, a hawikom Lazaruh a thih tikah Mary le Martha an ngaihchiatnak nih a lung a fahter. Jesuh nih Lazaruh kha ka thawhter ṭhan lai ti a hngalh ko nain a zaang an fak tuk i a ṭap ve.—Johan 11:33-36.\n10. Kan intuarnak Jesuh nih a hngalhthiam ti kha zeitindah kan zumh khawh?\n10 Jesuh chimmi hnemhnak bia hna cu tuchan kan caah zeitindah bawmtu a si? Jesuh cu aa thleng bal lo tiah Baibal nih fiang tein a chim. Hitin kan hmuh: “Jesuh Khrih cu nizan le nihin le zungzal in amah ning a si ko.” (Heb. 13:8) Jesuh nih zungzal nunnak a kan pek khawh caah “nunnak lam ah mi a hruaitu” tiah auh a si. “Amah hrimhrim nih khan tukforhnak le temh-innak kha a rak in cang caah tukforhnak a ingmi kha a bawmh khawh hna” i an ngaihchiatnak zong a hngalhthiam. (Lam. 3:15; Heb. 2:10, 18) Cucaah midang nih fahnak an in tikah Jesuh cu a ngaih a chia ti kha kan zumh khawh. An ngaihchiatnak kha a hngalhthiam i ‘an herh lio caan te ah’ hnemhnak a pek khawh hna.—Hebru 4:15, 16 rel.\nCathiang In Hnemhnak\n11. Na caah zei Baibal caang hna dah hnemtu an si khun?\n11 Lazaruh a thih lioah Jesuh a ngaih a chiatmi cu Baibal in kan hmuhmi hnemhnak tampi lakah pakhat lawng a si rih. Mah cu khuaruahhar awk a si lo, zeicatiah “cathiang nih lungsaunak le lungthin ṭhawnnak [hnemhnak, NW] a kan pekmi thawngin ruahchannak kha kan ngeih khawh nakhnga Cathiang chung i aa ṭialmi vialte cu kanmah cawnpiaknak caah a si.” (Rom 15:4) Nang cu ngaihchiatnak a tongmi na si ahcun a tanglei Baibal caang hna in hnemhnak na hmuh khawh:\n“Lung a dongmi kha BAWIPA nih a umpi hna i ruahchannak a ngei lomi kha a khamh hna.”—Salm 34:18, 19.\n“Khuaruahhar vansang au in ka um tikah [Jehovah nih] na ka hnemh i ka lung na ka lawmhter.”—Salm 94:19.\n“Kannih a kan daw i vel a kan ngeih caah hnangamnak le ruahchannak a ṭhami a kan pe zungzaltu Bawipa Jesuh Khrih le Pathian kan Pa nih cun a ṭhami kha nan tuah ngam nakhnga le nan chim ngam nakhnga ralṭhatnak in pe ko hna seh.”—2 Thes. 2:16, 17. *\nKhrihfabu cu Hnemhnak Hmuhnak Hram a Si\n12. Midang kha zeitindah kan hnemh khawh hna?\n12 A ngaih a chiami hna nih Khrihfabu zongin hnemhnak an hmuh khawh. (1 Thesalon 5:11 rel.) ‘Lungthin ngaihchiami’ hna kha zeitindah tha na pek khawh hna i na hnemh khawh hna? (Ptb. 17:22) “Dai tein um caan a um, chim caan a um” ti kha i cinken. (Pct. 3:7) A ngaih a chiami hna nih an intuarnak le an ruahnak kha an phuan a hau tiah nuhmei a simi Dalene nih a ti. Cucaah an bia tan loin ngaihpiak cu a biapi bikmi a si. A ṭapa amah tein aa thatmi Junia nih hitin a chim: “An ngaihchiatnak kha a dihlak in cun na hngalthiam lai lo nain an intuarnak hngalhthiam duhnak ngeih cu a biapi.”\n13. Ngaihchiatnak he aa tlaiin zeidah kan i cinken awk a si?\n13 Kan dihlak in kan ngaihchiatnak le kan intuarnak langhterning cu aa lo lai lo ti kha i cinken a hau. Zeitluk in dah kan lung a fah ti kha kanmah lawng nih kan hngalh i kan kaa in kan phuang kho lo. Baibal nih hitin a ti: “Na lunglawmhnak cu nangmah tate a si, na ngaihchiatnak zong nangmah tate a si, Ahohmanh na hrawm kho hna lai lo.” (Ptb. 14:10) Pakhatkhat nih a intuarnak a chim hmanhah a chim duhnak kha midang nih an hngalthiam zungzal lai lo.\nNa tuah khawhmi lakah bawmtu a si bikmi cu ‘a ṭapmi sinah va ṭah ve’ kha a si\n14. A ngaih a chiami hna hnemh awkah zei bia dah kan chim khawh?\n14 A ngaih a chiami pakhat sinah zeidah ka chim lai ti kan hngalh lo caan a um kho. Asinain “mifim mi bia nih cun hma kha a damter” tiah Baibal nih a ti. (Ptb. 12:18) Mi tampi nih Na Dawtmi Pakhatkhat Nih Aan Thihtak Tikah timi brochure in hnemhnak an hmu. * Asinain na tuah khawhmi lakah bawmtu a si bikmi cu ‘a ṭapmi sinah va ṭah ve’ kha a si. (Rom 12:15) A vapa nih a thihtakmi Gaby nih ka intuarnak kha ṭahnak in ka langhter tawn tiah a ti. Cun hitin a ti chap: “Ka hawile nih an ka ṭahpi tikah hnemhnak ka hmu. Keimah lawng a ngaih a chiami ka si lo tiah ka ruah.”\n15. Midang hnemh kan i harh tikah zeidah kan tuah khawh? (“ Hnemhnak A Pemi Bia” timi rinli kulh zong zoh.)\n15 Hnemhnak bia chim naa harh ahcun ca tawite ṭial in kuat ah naa fawih deuh men lai. Hnemhnak a pemi Baibal caang pakhat, a thimi nih a ngeihmi ziaza ṭha pakhat asiloah a nuammi hmuhtonnak nan ngeihmi pakhat kha na ṭial khawh. “Hnemhnak ca tawite pakhat ka hmuhmi asiloah unau pawl nih anmah he caan hmanṭi awkah an ka sawmmi cu ka caah bawmtu taktak a si. Mah nih an ka dawt i an ka zohkhenh ti kha a ka hngalhter” tiah Junia nih a ti.\n16. Midang hnemhnak ah hmual a ngei tukmi lam pakhat cu zeidah a si?\n16 Thlacamnak zongin a ngaih a chiami unau pawl kha kan bawmh khawh hna. An caah thla kan campiak khawh hna asiloah anmah he hmanh kan camṭi khawh. Ngaihchiat lioah thlacam cu a har ko lai nain mitthli tlak bu le awther buin lungtak tein thlacamnak nih hnemhnak a pek khawh hna. Dalene nih hitin a chim: “Unaunu pawl cu keimah hnemh awk i an rat tikah thlacampiak awkah ka fial hna. Thlacam an thawkka ahcun an i harh pah ko nain tlawmpal ahcun an awcawi a vun i biatak deuh i lungthin dihlak in an cam. A fekmi an zumhnak, an dawtnak le an ka siaherhmi nih ka zumhnak a fehter tuk.”\nHnem Zungzal Hna\n17-19. A ngaih a chiami hna kha zeicah hnemhnak kan pek zungzal hna awk a si?\n17 Zei can tiang dah an ngaih a chiat ti cu pakhat le pakhat an i lo cio lo. Cucaah a hramthawk i hawikom le rualchan pawl nih an umpi caan hna lawngah si loin a hnu zongah va leng ṭhan lengmang hna. “Hawikom nih cun zeitik paohah dawt zungzal a si, ulenau cu harnak i hrawm awkah hrin kan si.” (Ptb. 17:17) A ngaih a chia i a kan herhmi hna kha kan hnemh hna awk a si.—1 Thesalon 3:7 rel.\n18 A ngaih a chiami hna cu ni hleikhun, hla pakhatkhat, hmanthlak, tuahsernak, rim, aw asiloah caan khatkhat ti bantuk ruangah a thar in an ngaih a chia ṭhan kho. Nuhmei asiloah pahmei a simi hna cu an innchunghawi nih an thihtak hna hnuin a voikhatnak civui le Ruahnolhnak ti bantuk i an i pumh tikah an ngaih a chia tuk ko lai. Unaupa pakhat nih hitin a chim: “Kan i umnak camtuak a phanh hmasa bik ni cu ka ngaih a chia tuk lai i ka caah a har tuk lai tiah ka ruah. Asinain mah ni ah keimah te lawng ka si nakhnga lo unau tlawmpal nih hawikomhnak hmete an ka tuahpiak.”\n19 Ngaihchiatnak a tongmi hna nih a hleikhunmi caan lawngah thapeknak an herh lo ti kha i cinken. “A hleikhunmi caan lawngah si loin nidang zongah bawmhnak le hawikomhnak nih ṭhatnak a chuahter khawh. Cu bantuk caan cu a sunglawi tuk i hnemhnak tampi a chuahter” tiah Junia nih a chim. An ngaihchiatnak le an lilennak kha kan hlo kho dih lai lo nain cutin tuahnak nih hnemhnak a hmuhter khawh hna. (1 Johan 3:18) “Dawtnak a ngeimi Khrihfa upa hna nih harnak ka ton caan ah an ka hnemh caah Jehovah cungah kaa lawm tuk. Jehovah bawmhnak kha an ka hmuhter” tiah Gaby nih a ti.\n20. Jehovah biakam cu zeicah hnemhnak hrampi a si?\n20 Zeizong vialte ah a kan hnemtu Jehovah nih thawhṭhannak caan ah ngaihchiatnak vialte a hloh dih lai ti hngalh cu hnemhnak taktak a si. (Johan 5:28, 29) Pathian nih hitin bia a kan kamh: “BAWIPA nih thihnak cu zungzal ca in a hrawh lai. Mi vialte cu an mitthli a hnawh hna lai i a miphun nih vawleicung khuazakip ah zomhtaihnak an inmi kha a lakpiak hna lai.” (Isa. 25:8) Mah tikah cun ‘a ṭapmi sinah ṭah ve’ si ti loin ‘aa lawmmi sinah i lawmh ve’ a si cang lai.—Rom 12:15.\n^ cat. 3 2 Korin 1:3, 4 (NW): “Kan Bawipa Jesuh Khrih i a Pa le a Pathian, zaangfahnak in a khatmi kan Pa, zeizong vialte ah a kan hnemtu Pathian cu lawm u sih! Harnak kan innak kip ah a kan hnemh caah kannih zong nih harnak a phunphun in a ingmi kha kan hnemh khawh ve hna i kan hnemh hnanak cun Pathian sinin hnemhnak kan hmuhmi kha kan hman.”\n^ cat. 8 Jesuh kum 12 a si lioah Josef a nung rih ti kha Baibal nih a langhter. Asinain Jesuh nih a hmasa bik khuaruahhar thil a tuah lio, ti kha misur zu in a thlen lioah Josef kong kha a langhter ti lo i a hnu zongah a langhter ti lo. Mah lioah Josef cu a thi cang i a si men lai. Mah lengah Jesuh nih tung cung i thlai a si lioah lamkaltu Johan kha a nu zohkhenh dingin a fial, Josef a nun rih a si ahcun Jesuh nih cutin a tuah lai lo.—Johan 19:26, 27.\n^ cat. 11 A dang hnemhnak a pemi Baibal caang hna cu Salm 20:1, 2; 31:7; 38:8, 9, 15; 55:22; 121:1, 2; Isaiah 57:15; 66:13; Filipi 4:13 le 1 Peter 5:7 an si.\n^ cat. 14 2010, November 1, Vennak Innsang i “Thihnak a Tongmi kha Jesuh nih a Hnemh hna bantukin Hnem ve Hna” timi capar zongah zoh.\nHnemhnak A Pemi Bia\nA tanglei bia hna hi ngaihchiatnak a tongmi hawile sinah ṭialmi hnemhnak ca an si:\n“Kan in dawt timi lengin chim awk kan hngal lo. Na intuarnak a dikthliar kha kan hngalthiam lo nain Jehovah nih cun a hngalh i thazaang aan pek ko lai. Thla kan in campiak lai.”\n“Hi bantuk a fakmi ngaihchiatnak na ton lioah Jehovah nih thazaang in pe ko seh.”\n“Na dawtmi cu Jehovah nih aa cinken lai i a thawhter ṭhan lai timi hngalhnak in hnemhnak hmu hram ko.”\n“Na dawtmi cu hmanung bik kan ral a simi thihnak kha zeitikhmanh ah a tong ṭhan ti lai lo. Paradis ah a thawhṭhan hlan tiang zumhnak a rak langhtermi hna cu an hmun rih ko lai.”\n“Dawtmi nih thihtak ruangah lungfahnak cu kaa in phuan khawh a si lo nain vancung kan Pa nih a thawhter ṭhan tikah kan i nuamh tuk lai caan kha kan i ngaih tuk.”\nA Hmaanmi Chawva Kawlnak\n“JEHOVAH Cu Thangṭhat U!”—Zeicah?\n“Naa Timhmi Vialte Kha Tlinter Ko Seh”\nLungthin Raldohnak ah Teinak\nText Digital cauk download option VENNAK INNSANG (CAWN AWK CAUK) 2017 July\nVENNAK INNSANG (CAWN AWK CAUK) 2017 July


A Poi Ko. Mah Hi Maw Chin Party (CNLD) Nan Lungput Tiin An Khuapi Bakin An Chuah Tak – Chin World News Evening\nA Poi Ko. Mah Hi Maw Chin Party (CNLD) Nan Lungput Tiin An Khuapi Bakin An Chuah Tak\nSeptember 16, 2020 Salai Van Chin News\nLaimi or Chinmi kan cawlcang kan luantuk cang, Hibantuk miphun kan si ballo. Vawlei cung ramthawng kan timi US nawl maw kan i cawn hna. US nawl a cawng dingmi ahcun a zeizong tein kan i tlak hrimhrim rih lo. Tampi chim ding a um, a sinain tutan ah kan tonmi kong hi cu kan luan taktak timi hi fiang tein theih le hngalh khawh asi.\nZeibantuk party chungtel kan si zongah siseh zeibantuk party kan ttanh zongah hi tluk tiangtiang cun Laimi or Chinmi hi kan um ding asi lo. Zei caah tiah cun Laimi kan Biaknak he pehtlaiin hi bantuk lungput a ngeimi kan si ballo. Party ttanh ruang te hna i, zei sualnak angei lomi cungah kut thlak hna kan hmanmi hi cu a poi taktak khi a si.\nMinung hi pumpak cio in chimnak nawl kan ngeih pin ah mah le dirkamh hoih in a ummi kan si, cu thil kongah cun nang na palh kei ka palh timi i el ngam ding kan si lo. Ka dirkamh mi hi atthatuk tiah kan ruah cuahmah lio ah midang mit hmuh ahcun a rak hman lomi thil asi i, midang an palh kan timi zong kha an mah caah cun atthatuk mi thil arak si timi hi kan i fiang ahau.\nTutan ah a poituk mi thil cu kan ram chung ah a vung cang ruangmang cang ai. Hi konghi an chimning ahcun a hman ngaingai ti a si. Sihmanhsehlaw hitluk dirhmun tiang kan phak hi cu ngeihchia ngaingai khi a si ko. Tutan ah a cang tiah Laimi chungah a hung laar ngaingai mi thil hi vun zoh cio ulaw zeitindah nan lungput asi cio hnga mu. Hi konghe pehtlaiin Social media ah hitihin an thlah.\nKan Chinram chung Tidim khuate ah,Tlangval zuri pathum hna nih,tarpa te a mah tein Lam a kal komi cu NLD na si an ti i,a Lu ah lungtum in an cumh i an zaamtaak tiah a hmutu hngakchia hna nih an chim.Cuca ahcun Khuami vialte hna nih,hihi maw Chin miphun CNLD țanh cu asi an ti i,an lung a dongh caah CNLD cu an chuahtaak dih.U le Nau hna Chin miphun țanh ruang i,hi ti lawmmam thil tuah hi a dik nan ti cio ve hnga maw? tiah Kawitling Hnialum nih attial.\nRelchih aduhmi caah thawngpang dang: Mipi an lau ngai hna. California meikang konghe pehtlaiin Donald Trump biachim cu an laucio ko. California a tlawnnak ah Trump nih atimi hna cu khuasik a chuak colh ko lai tiah a chim. Aliamcia August thla in khan California le Oregon cun Washinton state hna ah meikaang a chuak i, atuhi 2 million hectares a kang cang ti asi.\nCun hi meikangh ruangah minung 36 zong an nunnak aliam cang.US president Donald Trump nih cun Climate change hi a lunghrinh. Ram akanghnak aruang cu ram zohkhanhtu daithlan ruangah a si tiah a chim. Cun US West Coast a tlawn nak zongah Donald Trump nih California official hna sin ah meikang a chuahnak aruang bik cu Forest management that lo ruangah asi tiah a chim tthan.\nHi konghe pehtlaiin official pakhat nih atimi cu khuacaan thlen ruang konghe pehtlaiin thiamsang hna chimmi hi zum hram law hnawl lo dingin nawlnak atuah nain Trump nih aleh mi cu Khuasik ara colh lai, rak zoh peng ko uh, Science nih a theih taktak hi ka thei lo tiah US President Donald Trump Science lei thiamnak a zumh lonak he a chim.\nHi konghe pehtlaiin Donald Trump cu reporter hna nih biahalnak an tuah. California ramkaang hi Climate change ruangah a si maw tiah an hal i, Trump nih aleh mi hna cu asi lo Mangement he aa pehtlaimi thil deuh asi in ka theih lehnak atuah tthan hna. Cun Australia le Amazon rainforest kanghnak zong hi Climate change ruangah asi an tinain ramdang hna nih cun ram meikaang an tuar ve lo tiah a chim chih.Khuacaan thlen, Climate change ruangah nan ti a si ahcun India ram nih an kalpi mi phung an thlen a hau lai i, Tuluk zong nih an thlen ahau lai.\nCulawng hlah Russia zong nih an thlen ahau rih lai tiah Trump nih a chim chih. Hi konghe pehtlaiin nizan cawnnikhat ni ahkhan California Governor Gavin Newsom nih Trump te he meeting an tuahnak atanglei bangin a chim.Forest Mangement kan kalpi ning hi attha deuh lo. Asinain California ram zatceo nak tam hi state nawlngeihnak siloin federal tangka a ummi asi tiah a chim. Hi ramkang nih hin Climate change kongkau ah i elnak cu adihter ko. A lum i, a lum chin lengmang, a rocar i, a rocar chin lengmang, Science nih a chimmi cu ataktak in a rak lang cang i Climate change timi hi a taktak bak asi i, a fak deuh chin tiah a chim.\nMeikaang kan dohning hi atlamtling taktak, West Coast ah Climate Change aa thok hmasatu asi, Kan zapi caah i thanghnak dingmi asi i, Climate change tlawmter dingin kan si khawhnak vialte kan hman a hau tiah Oregon Governor Kate Brown nih a chim. Trump nih Climate Change kongah a ruahning hi cu a ttha lo ngaingai tiah Washington Governor Jay Inslee nih a ti ve.\nAliamcia zarh nirukni zongah President Trump nih meikangh atuarmi West Coast cungah alungthatlonak arak chim. Asinain hi meikang cu Forest management he aa pehtlaimi asi tiah a rak chim tthan. Hi tluk zual hi an tong bal rih lo, hi bia hi thatein thei usih forest management bak asi tiah a chim. Climate change timi hi ttawnchommi asi i, aum taktak lomi asi tiah Trump nih arak chim bal cang. Ref: CLP\nSalai C Alaxendar (Za Lian Ceu) Hi Saddam Hussein Le Hitler Bantuk Thinlung Kal Sual Mi A Si\nSalai Lungthli Tum: MP Zong Ka Si Rih Lo Nain Keimah Thawngin Mara Ramchung Sernak Caah Ks. Ting Thonghra An Hmuh Cang


Covid-19 zawtnak USA ah a karh ngai tiin theih asi. Laimi chung zongah a vun karh than i kan kiangkam ah a zawmi zong an vun karh – The Cherry Par\nCovid-19 zawtnak USA ah a karh ngai tiin theih asi. Laimi chung zongah a vun karh than i kan kiangkam ah a zawmi zong an vun karh\nAho pawl dah Covid-19 zawtnak a chek awk kan si? Covid-19 zawtnak phun pakhat khat kan ngeih ahcun ichek ding kan si hna. Mah zawtnak phun pawl cu khuh khuh, thawtnak le rim theih lo, hromfak, chungtlik , thawchuah harh, taklinh 100.00 dikkari ( degrees fahreneit), kihnak (khuasik), khuasik ther than lengmang, taksa fak le lufak hi an si.Atu tialmi zawtnak pakhat khat kan cungah a langh ahcun pelh lo tein ichek cio hna usih!\nTulio cu ahopoah kan caah a har dih. Zawtnak nih lungretheihnak le pakhat le pakhat a kan hlatter. Thin tawi ngai cio dingin kan um. Pakhat le pakhat zong a mah ruang, keimah ruang tiin thanghiat le sual ipuh ding phun hna in um fawi te. Sihmanhsehlaw, hi Covid-19 zawtnak kongah pakhat le pakhat cungah hohmanh palh le sual ipuh hna hlah usih. Hopalh hmanh asi lo. Kan si khawh tawk cio in iralrin tu hi kan rian asi. Credit: Salai Z T Lian\n← Rev. Dr. Hai Vung Lian Caah Thlacam Bawmhhalnak\nZeitlukin Trump Caah Thla Na Cam Len Zongah President Cu A Tling Ti Lo →


Sualpalhnak kongah si lo in, Khuate nih Virus an Buaipi Ruangah, Rampumpi Huapin 9 points in Biden nih Trump a Lawnh – Myanmar Chin\nSeptember 18, 2020 Myanmar Chin Hmuhning 0\nUS rampumpi i vote a pe ding, tiin an zumhmi vialte lakin Biden nih Trump hi 9 point tluk tam in a lawnh. “Law and order” tiin Trump nih tlang ai tarmi cu khuate pawl nih a cohlan an i harh caah, a tu bantukin thil a si hi a si, tiah Reuters/Ipsos poll nih a langhter.\nSep. 11-15 karlak i opinion poll an khawmhsuatmi cu Wednesdah an an thanh i, Biden vote pe dingin ai timmi hi 50% an si i, Trump vote pek ai timmi hi 41% an si. 3% nih hin cun third party candidate hi vote pek an timh i, a dang a tangmi hi cu lung an thlek kho rih lo mi an si.\nAmerican voters tamdeuh hi cu aho deuh hi dah president ah kan thim ah a that lai, timi kongah i laklawh in an um hna. Biden vote pek ai timmi lakin minung 10 lakah 9 tluk hi cu amah vote pek dingin an i fiang ngaingai i, Trump vote pek ai timmi lakin minung 10 lakah 8 tluk hi amah vote pek dingin an i fiang cang hna. Biden vote pek dingin ai timmi lakin 10 lakah 1 lawng hi lungawtawm deuh in a ummi a si i, Trump vote pek dingin ai timmi lakin 10 lakah 2 hrawng hi lungawtawm in a ummi an si ve.\nNov. 3 presidential election ni i national popular vote hmuh khawhnak dingah Biden hi a ningcang a tha. Asinain, a tangmi 9% voters pawl hi Rep. le Dem. karlak ah a zeideuh thim ding ai fiang rih lo mi a si ve rih. Hi hna biachahnak nih hin ahonih dah buan a co lai, timi lai a rel te lai.\nNational popular vote ah buan co ruangah election hi tei a si theng lem lo. Election hi cu state-by-state Electoral College system nih lai a relbik. 2016 lio zongah khan Trump nih popular vote kha a sung ko nain, buan a co thiamthiam ko.\nTu kum chung nihin tiangah cun Trump nih Biden a mei lei lawngah ai zii ko. Cu tikah, nai hrawnghrang in cun Floyd thah a ton hnu in a cangmi miphun thleidannak ruang i ram chung buaibainak vialte hi a vun i hmaithlak ve cang. American nih hin zeidang vialte nak in himnak le thatein zohkhenhmi si hi kan duhbikmi a si. “Nunphung kong Khuate an Chunmang” vialte a humhaktu ka si. tiin Trump nih amah le mah dirhmunsang ai pe.\nSualnak le ramchung buaibainak vialte ngamh ngaiin a dironh khotu president vote pek hi kan caah a biapibikmi cu a si, tiin khuate ah a ummi vunrang pawl lakin 11% lawng nih an chim. Sep. 9-10 karlak i poll an rak tuahmi ah khan cun, cu ti a chimtu vungrang pawl hi 13% tiang an rak phan bal. Sep. 3-8 i poll an tuahmi ah khan cun, 15% hmanh an rak si bal.\nHi kongkau pawl nakin, American mipi vialte bangin, khuate um vunrang pawl nih an lungre a theihpi bikmi cu American mipi 195,000 lenglo a thattu coronavirus kong hi a si.\nVote pek dingin zei nih dah na thinlung an\nlakbik hna, tiin mipi an hal hna tikah, virus hi zeitindah tawlrel a si lai, timi kongah 27% an si i, American cozah ah ahonih hin dah khat le khat i zumhtonhnak hi a ser khawh lai, timi kongah 25% an si i, economy le jobs a thawntertu hi ahodah a si lai, timi kongah 19% an si hna.\nTrump nih a minthatnak a hmuhnakbik economic growth a tuahmi cu cawngia (advertise) tuah a timh i, cu ti tuahnak dingah cun $10 million hman ai tim.\nUS economy hi ahonih dah a remh khawhdeuh lai, timi kongah 45% nih Trump an zumh deuh i, 36% nih Biden an zumh deuh ve.\nBuaktlakin chim a si ah cun, tutan president thimnak kongah mipi nih an i hmaithlakbikmi tlangtar pahnih an um: No.1 cu coronavirus kong a si i, No.2 cu cozah lakah zeitindah khat le khat i zumhtonhnak tharchuah than a si lai, timi an si.\nReuters/Ipsos poll in online in US pumpi ah English holh in tuah a si. American mi lakin vote pek dawhdang a si bikmi minung 859 telhchih in, puitling lawngte minung 1,358 sinin an lakmi thawngpang a si. Tutan poll a dikcahnak tah tikah 4% points tlukin zumhraih awk a tlakmi a si.


Nihin Kahnak Ah KNDF Nih Ralhrang 10 Leng An Thah Hna - Chin Eleven News\nAugust 8 Shan le Kayah ramkulh ramri ah KNDF le Council ralkap kar kahdohnak a chuak i ralhraang lei in a tlawm bik minung 10 nak tlawm lo an thi/hma an pu kho tiah KNDF nih an thanh\nရှမ်း-ကယားနယ်စပ် ဖယ်ခုံမြို့နယ်နှင့် ဖရူဆိုမြို့နယ်ကြားတွင် ယနေ့ဩဂုတ်လ ၈ ရက်နံနက် ၆ နာရီခွဲခန့်က တိုက်ပွဲဖြစ်ခဲ့ရာ အကြမ်းဖက်စစ်ကောင်စီတပ်သား ၁၀ ဦးထက်မနည်း ထိခိုက်ကျဆုံးမှုရှိနိုင်ကြောင်း ကရင်နီအမျိူးသားများကာကွယ်ရေးတပ် (KNDF)မှ ယနေ့ညပိုင်းက ထုတ်ပြန်လိုက်သည်။\nRelchap: Sagaing ramthen Kin U Peng ah ralhrang pawl nih dirmi pioswtti, Dalaan le pumpak in ralhrang a bawmtu minung 17 kan thah hna tiah King cobra Khin U nih zahan August 7 ah khan thawngthanhnak a tuah.\nKing Cobra timi hi ralkap uknak a do tu an si i, zeibantuk phu he poh ralhrang doh tti dingin an i tim. Khin U peng chungah ralkap he a ho hmanh pehtlaihnak nei lo dingin thawngan thanh.\nTuan deuh lio ah cun kan phu min in thawngthanhnak kan tuah bello, asinain kan mah phu min in tuan deuh ah thawng an rak thanh caah tutan hi kan mah phu min in thawng kan thanhnak a si tiah an chim. Ral hrang an sungh dih cikcek tiang hi hi rian kan tuan mi hi kan peh zulh lai.\nKanmah phu hi kanmah bantuk ralhrang doh ve mi phu 7 he i komh in kan dir tti i Khin U peng chung khuakip le ralhrang bawmtu piosawtthi le dalaan pawl minung 17 kan thah cang hna, hi hnu zongah ralhrang dohnak le ralhrang sin ah a ttang mi hna poh cu kan doh peng rih ko lai.


CCN News – Page 3 – Chin Community in Norway\nCategory: CCN News\nAugust 10, 2015 ccn CCN News\n2015 chung CCN a voi hnihnak EC meeting cu Telephone in kan tuah. Akai khomi upa minung 7 hna nih zinglei nazi 10:00 in 13:30 tiang lungtho ngaiin ruahnak chuahnak le ceihkhannak kan ngei hna. Ceihmi hna cu a tanglei bantukin a si. 1. Chin state kan tonmi kokek harnak kong 2. Celhzuamnak tuahnak kong…\nCCEU Concert Hlasading Norway an Phan Cang!\nJuly 1, 2015 ccn CCN News\nNorway khuasa Chin miphun hawi hna, CCEU Fund Raising Concert ca i sawmmi hna kan miphun hawi hna cu nihin ah Denmark in Norway ram Froland cu dam tein an ra phan cang. July 1 khi Stavanger an phan lai i July 4 khi concert tuah a si lai. Cu hnu cun Froland, Oslo hna…\nMarch 28, 2015 ccn CCN News\n2015 – 16 ah a voikhatnak EC meeting cu 28.03.2015 sml 12:00- 16:00 tiang telefon-conference hmangin tlamtling tein tuah asi. Meeting ah khuakip aiawh in upa minung 7 kan kai kho, i Norway Chinmi phun huapin ttuanchuah ding herhmi tete ceihkhan-hnatlaknak kan ngei. Atlangpi in kan ceihmi hna cu a tangleibantukin asi: 1. CCEU nih…


Pathian Kut Nih An Domhtlaih - A VEL IN KHAMH KAN SI\nPathian Kut Nih An Domhtlaih Ko\nBawipa, nangmah nih na ka huhphenh i, na ka khamh; na ka zohkhenhnak nih mingan ah a ka ser i na dawtnak nih him tein a ka umter.\nAdrian nih Vawlei ral pahnih nak lio I Ralbawi pa kong a tial. Ralbawi pa Jonathan Mayhew Wainwright cu Ralpi pahnih nak lio ah ral tha taktak I ralkap a hruai hna nain, Japan nih an tlaih I, Thong an thlak. Thla tampi chung, Japan ralkap pawl nih cun, an hrem, an chuih, an tuk an den, I an nehsawh. Nikhat cu, aa fonhmi Ralkap bu nih Japan ral cu an tei cang tiah Thawng a hung thang.\nThongtla cawngtu le mi hremtu pawl nih cun, Wainwright nih hin thawngpang a thei rih rua lo tiah an ruah caah, a hlan tawn bantuk te cun dehcawh ding ah an I timlam than. Ralbawi pa cu can sau nawn thong a tlak I an hremnak hma a fah tuk ruangah a derthawm ngaicang; a dir kho tuk ti lo na buin; aa hne I ding tein a hung dir i, “A tu thok in, keimah nawl in nan nung cang lai, teitu hi keimah ka si cang,” tiah a ti hna. A hremtu, Japan thongin hngak pawl tu kha hrem ding an rak si cang, zeicahtiah, Ralbawipa hawi le nih Japan ral cu an rak tei cang hna.\nSetan khuachia thalo nihhin, kan nunnak ah Jesuh nih vawlei a tei cang caah kan nih cu Teitu, Khrihfa le kan si bantuk in Setan sal kan si ti lo mi luat kan si cang ti ka hngalh ding hi a duh hrimhrim lo mi asi. Saltang mi bantuk in sual thongtla mi hrem in hrem zungzal hi a kan duhtu asi. Sihmanhsehlaw, Kan Nunnak ah Kan Doh a hau, Pathian thawnnak kha kan Nunnak ah kan i lak a hau.\nSalm 18:35 nihhin, “Ka nunnak cu keimh tein kaa khamh, ka kutnih a ka cawi, ka nunnemnak nih a kan nganter,” tiah ti seh law Khuazei ahdah ka um hnga tiah na ruah? Na khamhnak cu Bawipa sinin a ra mi a si caah, a min cu thangthat ko. Amah hlei in na khamhnak caah min dang an um ti lo. Cucu kan biakmi kan Pathian, Nunnak pek in a kan tum hnawh I a kan khamhtu asi. Cu Pathian nih cun Setan teinak Nun ah lam an hruai. A kut nem in an domhtlaih caah khamh na si. Bawipa nih na nun in suparnak co ko seh.


Miphun Damnak Caah\nBawipa cu nanmah khamh awkah a kut a tawi lo, bawmhnak nan halmi theihnak caah a hna a chet lo. An theih hna lo cu nan sualnak ruangah a si. Biak nan timh tikah amah sin phanh an dawntu hna cu nan sualnak kha a si. Lih nan chim, nan puar i lai nan nawn. Isaiah 59: 1-3\nHi bantukin kan biakmi kan Pathian a thatnak le a thawngthabia phuan khawhnak can tha ka hmuh caah Bawipa min ka thangthat ko.\nIsaiah 59:1 hi kan rel tikah a rel a nuam ngai i kan caah thazang tampi a kan pekmi Pathian bia a si. Zeicahtiah Pathian thawnnak, a thil ti khawhnak a langhter caah a si. vs2 le vs3 hi cu a rel a nuam lem ti lo. Zeicahtiah minung sualnak a langhter caah a si. Cucaah Isaiah 59:1-3 nihhin thil pahnih a langhter tiah ka hmuh.\n01. Pathian leikap:\nA kut a tawi lo..... A saunak a langhtermi a lo ko nain kan biakmi kan Pathian a kut caknak, a thil ti khawh thawnnak le a riantuannak a tlai, a tuan manh lo timi a ngeih lo zia kha a langhtermi a si.\nA hna a chet lo..... Jer. 33:3 ah " nan ka auh ahcun kan leh hna lai" a ti. Zei bantuk dirhmun, khuaika hmun in kan auh hmanhah a auhtu vialte a lehtu kan Pathian a si. A hna a chetmi cu auh zongah zeihmanh a tha hnem lo. A hna a tha ko hmanh ah kan auh tikah a kan chawnh duh lo ahcun zei bia hmanh chim awk a tha lo. Pakhat le pakhat kan i chawnh tikah a herhmi kan in chim i rian tlam a tling. Pathian nih kan auhnak aw a thei i a kan leh tikah kan herhmi rian tlam a tling tinak a si. Cucu Pathian leikap a si. Hi zawn ah tehte khan ka duhmi a um.\n1993 kum ahkhan Kalay myo ah Sianginn kai dingin ka tum. Thlahnih deng ka um hnu ah Hnaringah Sianginn thialnak ca (congpianglehmat) kan lak kholo, hung kir seh tiah an rak ka ti. Phaisa tlawmpal kaa phorhmi cu a herhmi ka cawk dih cang i ka kut ah Ks.180 lawng a tang. Kalay-Hakha maawtaw man cu Ks. 200 a si i, lampi ah rawl voikhat ei ah Ks. 60 a si. Ks. 260 ngeih longah Hakha phan ding asi. Ka hawile nih kal rih hlah, phaisa hmanh a um lo hi, an ka ti ko nain kal kaa tim thiamthiam. Zingkate ka tho i inn hmai, inntual vawlei ah khupbil in thla ka cam. Bawipa, ka zangfah ko, nihin Hakha ka phakter hram ko. Ka phaisa hi mah zat long a si tiah ka ti. RTC mawtaw cu ka kai. Tainging khua hrawng kan phak ahkhin motor hnuzulh pahnih nih RTC mawtaw cung i a kamlei ah a kulh in a thumi hna\nkha mawtawman an van hal thluahmah hna. An ka hal ahcun Ks. 150 ka pek hna lai i Falam ah ka tum ko lai tiah ka lungthli tein kaa ruah. Kehlei in a van halmi pa nih keimah changtupa tiang a van hal ah a kir. A zei ka ti. Orhleipa cu a van hal thluahmah i ka pongte ah a thumi pa a van hal cang khan cun ka lung cu a tur htluahmah ve cang. Ruah lopi ah a ka kir tak ko ai. Halelujah tiin fak pi in au ka duhning cu a mak ko. Ka au ahcun an ka thei lai i hal than ding kha ka si hnga. Ka aw a thang lo, ka aw a chuah lo nain ka chungah hmual a ngei i lunglomhnak in ka khat. Thiangthlarau nih kan cungah rian a tuan tikah cun lomh lo in um khawh a si ti lo. Minung pakhakhat nih hipa hi nan philh tiah a au ahcun ka lo ko. Chiandeh kaa hmanh a phih kho tu kan Pathian nih an ka a phih hna caah a ho hmanh an au lo. Car owner fapa hronghrang khi an ka ruah i a naih hmanh an ka naih tuk lo,\ntha dam tein Hakha a ka phak ter.\nKan Pathian cu a thawng, khamh manh lo ti a ngei lo. Kan auhnak aw a thei dihtu a si i, a can hman tein rian a tuanmi a si.\nLih chim....... Bawi Jesuh nih Saadusi le Farasi hna kha "Lihchim hna, nan pa cu khuachia a si" a ti hna(Jn.8:44). Lih chim hi Bawipa nih a huat. Lih a chim mi vialte hna cu vancung khua an lut kho lai lo, a ti (Bia.21:8).\nPur i lainawng........ Mi thah le lainawn hi aa khat lo. Mi thah cu kan ral va thah khi a chim duhmi a si i cucu sunlawi ngai ah ruahmi a si. Israel mi nih an ral tampi an rak thah hna tikah an lung a lawm, Pathian nih a bomh hna tiah kan ti. Lainawng cu mah minung, mah miphun thah khi a si i cucu sualnak nganpi ah ruahmi a si.\nLihchim le hlen hi aa khat lo mi a lo ka nain thenawk a tha lomi a si. Lihchim le hlen hi an tha lo, sualnak a si. Asinain huam ahcun miphun dang hna tal kha va hlen ding a si. A tha kan ti lo hmanh ah pasal/nusal a si tal kan ti lai. Mizo ram ah kuli kan rak tuan lio ah a cheu cu kan u lei nih an kan hlen dih i phaisa an kan pek tawn lo. Mah minung, mah miphun hlen hna hi lainawn a si. Mah minung le mah miphun zahpi hi lainawn a si. mah minung le mah miphun a thang chiather hi lainawn a si. Pathian duhmi a si lo.\nA dammi Khrihfabu, a dammi miphun timi cu an ngeihmi phaisa, thilri, member a tlawm le a tam ah a si lo. Zeitluk in member an tam hmanh ah an i daw lo ahcun an dam lai lo, a buai peng lai. Aa daw mi hna cu tlawmte an si hmanhah an i nuam, an dam. Cucaah kan Lautu miphun , kan Lautu holh le ca dawt hna hi Pathian duhmi a si. Kan ram le kan miphun a dam lai. Kan Lautu mipnun le nunphung, ca holh a dawmi hna cungah Pathian kut a tawi lo, an auhnak theih lo dingin a hna a chet lo. Zeicahtiah Pathian duhmi a si.


Marcelo : C.Ronaldo Nih Real A Chuah Tak Lai ah Khan Biathli A Rak Ka Chimh Cia Cang – Lungnem\nRAMHLA & ZUUNHLA\nMarcelo : C.Ronaldo Nih Real A Chuah Tak Lai ah Khan Biathli A Rak Ka Chimh Cia Cang\nFebruary 15, 2019 admin THAWNG PANG 0\nReal Madrid kehlei hnukham “Marcelo” nih cun Juventus hmaikal C.Ronaldo nih Real Madrid a chuah taak lai ah khan Real Madrid ka chuah taak cang lai tiah kei mah sin ah a thli tein a rak ka chimh cia mi a si tiah a chim .\nMarcelo le Ronaldo hi Real Madird ah hawi hlei in aa kom mi le aa daw mi an si tiah zaa pi nih theih mi an si . Ronaldo cu Juventus a luh kaa te zong ah khan a hawi pa Marcelo cu ka sin ah rak ra ve ko tiah a rak sawm chih tiah theih a si fawn .\na tu ah hin Real Madrid Coach a si mi “Solari” nih cun Marcelo hi a hmang duh tuk ti lo i a mah ai ah mi no te a si mi “Reguilon” tu hi a duh deuh cang tiah theih a si fawn . Madrid derby puai zong ah Marcelo cu a dam tha ko nain a chuih ter duh lo ti a si fawn .\nhi kong he peh tlai in Marcelo cu Ronaldo nih Real a chuah tak hlan ah ka chuah tak lai tiah an chim cia bal maw tiah an hal tik ah , Marcelo nih a leh mi hnaa cu , nikum i Champion league final Liverpool he chuih ding kan si i training kan tuah nak ah Real ka chuah tak cang lai tiah aka chimh bal tak cang ko . a si nain hi kong hi ka chim duh bal lo tiah Marcelo nih cun a chim .\nC.Ronaldo nih Juventus ah chuih ve ding in teh an sawm maw tiah an hal tik ah , Juventus cu vawlei cung huap in team tha mi le min a ngei tuk mi a si ko nain kei cu Real ah contract a ngei lio mi ka si caah ka thinlung ah a um lem lo tiah a chim .\nMarcelo nih cun Real Madrid cu upat ngai bantuk in bia a leh hna nain , a tu season a dih hnu cun Real Madrid hi a chuah tak colh te ding in an zumh cio .\nReal Madrid Ah “Neymar” Luh Ai Timh Mi Kong ah A Kawipa “Messi” Ai Sum Kho Ve Ti Lo i Hi Ti Hin A Chim\na tlangval pa nih fa ngei cia a simi theih a ttih ca i a fapa te cung i a tuahser nak hi


Tio Tiva kam, Dr. Sui Khar biachim nih ka hnarno ruh a tam i ka mithli a rak tlak ter(By Salai Cung Dawt) – Myanmar Chin\nJuly 24, 2020 Myanmar Chin Chin 0\nTio Tiva kam, Dr. Sui Khar biachim nih ka hnarno ruh a tam i ka mithli a rak tlak ter\nKum (23) renglo ramtang, tupi hmawng lak in Dothlennak an tuah hnu ah kum 2012 ah CNF cu Thein Sein Cozah nih Cabuai cung ah ramdaihnak, remdaih nak kong i ceih usih tiah a rak auh hna. Cu lio ahcun Dr. Sui Khar nih CNF a rak hruai hna i a voikhat nak bik Cozah he State Level kahdaihnak minsen thut ding in Hakha khuapi ah an rak tlung.\nCu ahcun Cozah lei tuanvo ngeitu palai (Minister) Pu Van Thawng le Hakha khuanu/pa ramdaihnak committee nih Tio Tiva tiang an rak don hna.\n• Tio Tiva an rak tan, Varal an rak phak i dongtu palai pawl he an i ton ah Dr. Sui Khar nih a chim mi cu “1988 Rampi Buainak a chuak mi ruang ah kan Miphun, kan Chin ram caah dothlennak tuah a herh, ramtang ah kal a herh kan ti i kan hawi le pawl he kan rak zam ahkhan hika Tio Tiva hi kan rak tan, kan kal nak lam a si. (Kan kalnak lam in kan rak kir tthan cang)” timi bia a chim. Cun a peh rih mi cu “Kum 23 leng ramtang ah kan um, dothlennak kan tuah i cu chung vialte ah Chin pasaltha nusaltha minung 80 dengmang nih an nunnak an pek, an kan liam tak” timi a chim, ka lung a ka suk, ka hnarno ruh a rak tam i ka mithli a tla.\nTiva kam te ah Dr. Sui Khar hruaimi CNF upa le CNA ralkap an dir, an pawng in Chin ramkulh Cozah palai le Ramdaihnak Committee nih lawhnak mithmai he an don hna. CNA Ralbawi Col. Solomon Thangding nih nunnak a pe mi Chin pasal nusaltha hna upat peknak a tuah, cu lio ahcun Dr. Sui Khar nih hi bia a chim hi asi. Kum 23 renglo chung ramtang ah CNA ralkap cu miphun zawnruah in an cawlcang, nulepa chungkhar chuahpi unau mui an hmu kho lo. Chuahsemnak le Laihri tannak khuaram an vun lamh bak in Dr. Sui Khar nih hi bia a chim tikah, ka thinlung ah bia tampi a chim. An temtuar tuk mu kan ule pawl hi, ram caah an ti nak ah zeizong vialte an sungh dih lawng si loin fahnak, temhtuarnak phungtling an tuar ka ti i keimah te lawng in ka mithli a tla ka tap ve.\n• Lamthluan chuak sunglawi taktak in Laitlang mipi nih an don hna. Hakha khuapi zalam tlum loin an don hna i an lawmh hna. Cu lio ah Dr. Sui Khar nih a chim hmasabik mi biafang pakhat cu “Nihin ah hin kum 23 chung an kan uktu Cozah sin ah remdaihnak biaruah ding le ramkhel kong cabuai cung ah ding hi kan hal hna nain zei ah an kan rel piak duh lo. A si nain nihin ahcun rak ra uh, Cabuai cung ah bia kan i ruah hna lai an ti. Nihin ahhin Kawl Cozah sin ah zeihmanh hal ka tim hna lo. Ka hal ding hna pakhat cu ‘Nan kan chuh mi kan covo, kan miphun le kan ram hi rak kan pe tthan uh, nan kan chuh mi hi rak kan khirh tthan uh” timi lawng hal ka timh hna tiah a chim. Mipi an auh, an kungh an bengh, mi tampi an mithli a luang. Tarnu tarpa tiang nih Laithuam he zalam ah an lam, an mithli a tla i lawmhnak in CNF/A an rak conglomh hna.\nNihin tiang CNF cu Federal le Democracy caah Cozah cabuai cung ah bia a chim peng rih. Mipi lei thazaang dirkamhnak a herh peng i kum 2012 Hakha an tlun lio boruak bantuk in kan thinlung put a si peng a herh rih.\nNai ah The Chinland Post nih CNF Spokes Person a simi Salai Htet Ni interview an tuah mi ah “CNF nih 21st Panglong cabuai cunga h Federal, Democracy kan chim, a si nain Chin miphun chung in 21st Panlong ah CNF dirkamh tu an um lo. USDP chan ah Chin MP an um ko. NLD Cozah chan ah Chin MP an um ko. A si nain USDP le NLD cu Central Policy tang ah bia a chim mi a si. Chin miphun chung in MP an si ko zong ah USDP le NLD an si caah Chin kong an chim ngam ti lo. An pule nih chim uh timi vial lawng kha chimnak nawl an ngei. Miphun Party chung in MP chuak len ve hna seh, CNF he Cozah cabuai ah dirkamh nak um sehlaw thazaang a um tuk hnga ti khi a chim duhnak si dawh bik a si. Ruah lo awk a ttha lo.\nKum 70 chung ah a phunphun in an kan hlen i nihin tiang luatnak le zalennak, mah tein khuakhan Lairel nak cu an kan pe hlei lo. Kum zeizat dah an kan lem rih lai. Savo cuh in an kan seh ter rih lai. CNF nih meithal a tlaihnak a ruang cu kan konglam cu kan mah tein kan chimrel a herh cang, kan ram cu kan mah te nih kan uk awk a si ko ti ruang ah a si. Chin ram cu Chin miphun nih uk ding le zohkhen ding ah Pathian nih Chin mi an kan ser i Chin ram ah an kan um ter.\nAmerica A Daithlang Tuk Caah Lam Pawng Ah Mithi Tampi An Ril Cang


CRPH Nih Min Aung Hlaing Taza An Cuai, Min Aung Hlaing Nih Lehnak A Tuah Colh – Chin World News Evening\nMarch 9, 2021 March 9, 2021 Salai Van Myanmar News\nHluttaw (parliament) aiawh committee CRPH nih atu lio hramhram in uknal a lami ralkap cozah taza an cuainak cu thanhnak an tuah cang. Penal code Section 122 (1) 124 (i)-nak i charhchan in Naypidaw-i Supreme Court of the Union-ah March 4 ah khan case zong kan file cang tiah an chim.\nRelchih: Tulio ah urgent in theih a herh taktakmi cu: Media an si ah, pumpak in catial le post mi kan si ah CDM ah hruaitu min langhter le phuannak tuah bak lo ding a si. Ralkap nih ahodah CDM hruaitu timi an theih lo ding a biapi tuk. CHIN mi dihlak kha CDM hruaitu an si ko tiah an ruah a hau.


Tahan khuapi ah solar mei short ruang ah inn pakhat a kaang – Onlinenungak\nSagaing Ramthen, Tahan khuapi, G Group YCW Boarder pawng, 2021 January 21 suimilaam 12:00PM tluk ah Solar mei short nakin Pu Sang Hlei Khup inn a kaang i cheuhra cheukhat an chiah mi tangka sing thum le thil mansung dangdang zong a kaang chih tiah theih a si.\nInn kanghnak kong he pehtlai in inn ngeitu Pu Sang Hlei Khup nih, “Inn a kanghnak a ruang bik cu inn ah kan hman mi Solar Mei short nak ruang ah a si ko lai tiah mizapi nih kan zumh dih cio mi a si. Aruang cu Solar chiahnak hmun in mei hi aa thok mi a si. Inn hi a dihlak in cun a kaang manh lo. Inn hi dot hnih a si i a cunglei lawng a kaang i a tanglei tu hi cu a kaang manh lo,” tiah The Hakha Post ah a chim.\nHi inn kangh ruang ah pawngkam in a kangh chih mi a um lo. Cun, atu hi innpa chak thlang hna nih thianhhlimh an bawmh cuahmah hna a si. Cun, inn kangh ruang ah Cozah lei rian ngeitu hna nih tangka sing thum an liamter hna tiah kan theih. Tuzing zong Thantlang khua luh lai Laipawng lung phak hlan i a ummi Pu Ram Ceu Thang te inn zong a kaang tiah theih a si. Photo/ The Hakha Post\nSAC Uico Ralkap Nih Chin Mino Pahnih An Thah Hna Ee


Tanglam in Myanmar ram tlun aa timmi Kawlrammi 17 an tlaih hna | THE CHIN EXPRESS\nTanglam in Myanmar ram tlun aa timmi Kawlrammi 17 an tlaih hna\nMalaysia: October 25, 2019 ahkhan tang lam in tlun aa timmi Kawlrammi 17 an tlaih hna.\nPerlis Immigration director Basri Othman nih “October 25 zinglei sml 6.45 hrawng ah Malaysia rammi nih monghmi Proton motor pakhat cu lahwahkah officer te nih mi checknak gate ah lunghrinh in an dirter.”\n“Motor mong pa cu hnulei motor kuang an honter i a honpiak ko hna nain Thailand ram ah a zaam tak hna,” tiah a chim.\nMotor hnulei kuang chung ahcun tang lam in Myanmar ram ah tlun aa timmi Kawlrammi pa 3 an rak i thup. Kum 19 in kum 47 kar an si.\n“Kawlrammi pa 3 cu Penang in a rami an si i ramri tiang phorh man ah minung pakhat ah RM300 an liam. Thailand ram chung luhnak dingah minung pakhat ah RM800 an liam fawn.”\n“An 3 in passport deu an hmang i Penang ah rianttuanmi an si. Cun, Malaysia rammi passport 3 zong kan hmuh chih,” tiah Othman nih a chim.\nCun, October 25 tthiamtthiam ah Malaysia ramri veng ralkap nih Chuping khua ah tang lam in Myanmar ram tlun aa timmi Kawlrammi 14 an tlaih hna.\n“Zaanlei sml 5 le cheu hrawng ah ramri veng ralkap pawl nih mibu pakhat cu an hmuh hna i lunghrinh in an check hna. Myanmar rammi nu 1 le pa 13 an si.”\n“Kum 18 in kum 45 kar an si hna i passport an ngei lo. Tang lam in Thailand ram ah luh an i tim. An dihlak in Padang Besar District Police Headquarters ah an kalpi hna. An dihlak in Lahwahkah Upadi in tazacuai an si lai,” tiah ramri veng ralkap bawi chang Abdul Ghani Mohamad Ji nih a chim.


Kum 2019 Hi CNF Caah Kumttha Kum A Si – Chin World News Evening\nKum 2019 Hi CNF Caah Kumttha Kum A Si\nAugust 16, 2019 Salai Van Chin News\nCNF AGS-3 Pu Htet Ni cu USA ram i kan Chin miphun umnak khuakip ah thla 6 chung mipi he tawn biaruahnak a ngeih dih hnu in kan Chinram lei ah nihin a kir. Nizan kha USA ah a um mi CNF vialte aiawh in CNF USA Regional Committee Chairman Pu Tial Hmung he thlahnak lunch kan va ei pi. Can sau pi USA ah nan can nan pek, reitheih nan in ruang ah USA ah CNF dirhmun tthawng chin chin in nan rak tuah mi cung ah kan ni lawm hringhran tiah lawmhnak bia kan chimh.\nNihin Indianapolis airport ah kan nau pa Zaw Zaw he Pu Htet cu kan va thlah. Nangmah lawng na si lai i na um a har pah lai hi ta tiah kan ni cheih len. Kan ni ceih ning a rak si lo, airport kan phanh ah cun Rangoon lei a kal ve ding All Chin Society of Yagon i an Chairman Rev. Hung Saw le Matupi in kan pa Pu Bung Kung a rak thlah tu pawl kan tawn hna.\nAn vanlawng an ni cit ding Indianapolis – Chicago, Chicago-Hong Kong, Hong Kong-Rangoon aa khat dih. International flight ah Chinmi phun mah ti ban tuk kan ni tawn hi a tu a veikhat nak a si lo. A tam ngai i, keimah zong kan tawn pah. kan miphun le kan miphun ruah lo pi in khual lam ah vun i tawn i vun kal tti khi a nuam ngai. Pu Htet cu kan ni lawm ka ti, an 3 an kut ka thlaih hna hnu ah, vanlawng ah nuamte in an kai tti.\nAn pa 3 in Vanlawng pakhat an kal cu an mah nak in keimah kaa nuam deuh rua ka ti. Kan pa le chan ah Rangoon, Mandalay hmanh an rak phan kho lo nain, nihin kanmah chan ah hin cun vawlei vialte hi Chinmi kan khuasak nak le kan khual tlawnnak a si dih ve cang ko mu ti mi lung ah a cuak, mit in vun hmuh a si tik ah nuam lo khawh a si lo.\nSammual Hrat Hmung a hla i.”a tu kan chan ah hin zingnu na ttha tuk ee.”a ti mi hi mah bantuk te hi a si ko. Nain,khat te lei ah lung ah a chuah chih mi cu hi tluk Chin miphun pathian nih caanttha, dirhmunttha a kan pek ve ko bu in kan Chinram, kan Chin vawlei mi sin kan phanh ter ah cun santlai lo tak tak kan si lai mu ti hi a si.\nKum 2019 hi CNF caah kumttha kum a si. CNF kan pa le pawl Dr. Lian Hmung Sakhong, Pu Thla Hei, Pu Thang Yen, Pu Pa Hmun, Pu Htet Ni, Ralbawi hlun Lt. Col. Hre Tling pawl USA ah saupi cam in an rak kan tlawng kho. A can an pek man a phu hringhran. Mipi he tawn biaruahnak hi Pakhat hnu Pakhat an ni tthuanh chih lengmang i mipi an kan hminh ngai ngai tiah kan ruah.\nAtu lio tluk hin USA i kan Chin miphun nih CNF an ttanh hi a um rih lo. A tu cu a dang kan pa le vialte cu kan Chinram lei ah an kir dih cang i Lt. Col. Hre Tling (Pu Hre) lawng a tang. Pu Hre zong mipi he tawn rih ding tampi a ngei rih. USA lei a rak kan tlawngmi Pu Htet, Pu Hre le CNF kan pa le vialte nan cung ah kan ni lawm.\nCredit: Daniel Sakhong\nPathian Dawtnak Khuaruahhar\n2020 Rampi Thimnak Ah Chinmi Nih CNLD Party Nak In NLD Vote Kan Pek Rih A Herhnak


January ni 20,2021 cu America mipi hna cu President thar an ngei cang lai – Hakha Cherry\nKum li chung ram uk tu ding avoi 46th nak President attuan dingmi Joe Biden le Vice President attuan dingmi Kamala Harris nih U.S Ram uk tu sinak tlamtling tein biakam nak an ngei lai.\nInauguration Day cu ro pui emem dingin timhlamh nak an ngei. Vawlei cungah hlasak thiam taktak hna nih hla dawhdawh an sak lai i boi rank sang pipi nih bia an chim lai. Cuti cun aro pui khawh chungin tuah dingin timhlamh nak an ngei. Ram hla asa ding hi Vawlei cung a hnin tu awttha bak mi Lady Gaga asi lai. Cun atu lio alar tuk mi Jennifer Lopez zongnih Musical performance nak a ngei vel ai. Cu hnu ah cabia arel tu dingah Amanda Gorman asi lai. (Benediction) thluachuah hal piak tu ding cu Rev. Dr. Silvester Beaman a si lai.\nZanlei sang Suimilam 8:30PM ET! ah Tom Hanks (Actor & Filmmaker) nih Host attuan lai i hlan lio minthang taktak mi Bon Jovi nih hla asak lai cun adang minthang hna Demi Lovato, Justin Timberlake le Country hlasak thiam tuk mi Brad Paisley cun Hip-hop hlasak amak tuk mi Ant Clemons tiin an puai cu an lawm lai.\nCu caah January ni 20 thok cun America mipi hna cu President thar an ngei cang lai. An mah ram chungmi lawng i ngeih si loin ramdang mi hna zong nih an i ngeih tuk ve ti asi. Hi ah hin ram tampi nih an rak lawmhpi cio lai i Kawlram zongnih arak cawnglawmh ve lai ti asi. Hi an ni sunglawi puai tuahnak cu ka hin zoh khawh asi lai LIVE in. YouTube in aduh mi nih ka hin https://www.youtube.com/bideninaugural?fbclid IwAR162trNpHyxCs4NWWUj3EgGz2pY4DvRDE4JHP7xT5G6oOJgUX2-vm4zmmI\nFacebook in aduh mi nih ka hin- Credit-CCN\nThawngthanhnak Mitlau Bawmhhalnak


Peace Support Fund - Chin - Home\nTlinhding a herhmi\nSawkning Dot 2\nDaihnak Bawmhnak Tangkabu cu Kawlrambupi daihnakrian (silole) Kawlrambupi chung ummi miphun pakhat le pakhat karlak i buainak le rualremlonak a zornak ding ca i ṭuanmi rian hmater pawl ah dengteo in bawmh aa timmi bu a si.\nDaihnak Bawmhnak Tangkabu nih aa timhmi cu Kawlrambupi chung ah daihnak karhter hi a si. Kan i timhmi, kan i hmaithlakmi le hika ummi bawmhnak an pe tu ding pawl le zei tin dah kan in bawmh khawh lai tbk pawl rel chap khawh a si. Kan i Tinhmi Rian Pawl\nDaihnak Bawmhnak Tangkabu hi 2014 May thla thok in rak dirhmi a si i a tu ah kan sin ah bawmhnak sawk khawh a si cang. Kan rian hmater pawl ah na tel khawh ve nak ding ah zei tin dah sawk a si ti mi zong rel chap khawh a si. Sawknak A ho dah tangkabu bawmhnak kan pek lai, zulhawk phunglam, kan rikhiah tlinhding a herhmi pawl, le zei tin dah a sawk ning a si tbk pawl hika ah hin rel khawh a si.\nKAN I TINHMI RIAN PAWL


Isaiah 19 (Isaiah 19)\nPathian Nih Izipt Dan A Tat Lai\n1Hi bia hi Izipt kong bia a si. Bawipa cu khuadawm aa cit i khulrang in Izipt ram ah a ra. A hmaiah Izipt ram siasal hna cu an ther i Izipt mi hna cu an lung a dong. *19:1-25: Jer 46:2-26; Eze 29:1—32:32 2 Bawipa nih aa thawh i, “Izipt ram chungah mah le mah i dohnak ka chuahter lai, u le nau kha an i do lai i innpa le innpa kha an i do lai. Khua khat le khua khat an i tu lai i siangpahrang pakhat le pakhat uknak an i cuh lai. 3Izipt mi an khuakhannak kha ka tuai lai i an lung ṭhawnnak kha ka zorter lai. An siasal kha, kan bawm u, tiah an ti hna lai; khuavang kha zeitindah kan um lai tiah an hal hna lai i mithi thlarau kha ruahnak kan cheu u tiah an ti hna lai. 4Izipt mi cu a puar ngaingaimi uktu siangpahrang kut chungah ka pek hna lai i a uk hna lai Bawipa Ralkapbu Bawipa nih hi bia cu ka chim,” a ti.\n5Nail tiva ti cu a puan lai i tiva cu a car te lai. 6Tivapi in tilaknak kahcham an cawhmi hna cu duhsah tein an car caah an thu lai. Phaikung le ram kha an car lai i, 7Nail tiva kamah an cinmi rawlkung vialte kha an ro lai i thli nih a choih hna lai. 8Nail tiva ah nga tlaih in a paw aa cawmmi hna kha an hrum lai i an ai lai; an sio le an sur cu zeihmanh san an tlai ti lai lo. 9Khumla in puan a takmi hna cu an lung a dong lai i 10puan taktu hna le zungthiam pawl cu hnabeidong le lungrethei in an um lai. 11Zoan khua chung haotu hna cu mihrut an si! Cun Izipt ram mifim bikbik hna nih lungthin an cheuhmi hna cu hruh bia men a si. Kannih cu hlanlio siangpahrang hna le mifim hna an ro a cotu kan si tiah zeitindah siangpahrang cu an chimh ngam? 12Izipt siangpahrang khuazei ah dah na fimchimtu mifim hna cu an si kun? Ralkapbu Bawipa nih Izipt ram caah hin zei khuakhannak dah a ngeih ti kha a chimh zong an in chimh khawh sual ko hnga dah kaw! 13Zoan khua le Memfis khua chung haotu hna cu mihrut an si ko. Annih cu an miphun kha a hruaitu ding an si nain a pingah an kalpi hna. 14Lungthin an cheuh hna tikah an lung a tuaitam chin tu dingin Bawipa nih lungthin a cheutu cu a umter hna. Cucaah cun Izipt cu a tuahmi paoh ah khan a palh lengmang i amah luak lila i a nalmi zuri bantukin a sawn lengmang. 15A ram chung i a ummi ahohmanh nih, mirum si hna seh, misifak si hna seh, mihme si hna seh, mingan si hna seh, Izipt cu bawmhnak an pe kho lo.\n16Izipt mi cu nu bantukin an ral a chiat caan a phan lai. Ralkapbu Bawipa nih anmah dantat awkah a kut a samh kha an hmuh tikah a ther in an ther lai. 17Ralkapbu Bawipa nih an umtuning ding an ca i a timhmi kha an hngalh chel paoh ah Judah mi kha an ṭih ngaingai hna lai.\n18Cu caan a phak tikah Izipt ram khua panga ah Hebru holh kha hman a si lai. Cuka i a ummi hna nih Ralkapbu Bawipa min in chiat an ser lai. Cu khua hna lak i pakhat cu “Ni Khua” tiah ti a si lai. 19Cu caan a phak tikah Izipt ram chungah Bawipa ca biakṭheng pakhat a um lai i Izipt ramri ah lungphun pakhat cu Bawipa caah ser a si lai. 20Cu biakṭheng le lungphun cu Izipt ram chungah Ralkapbu Bawipa a um ti hngalhnak hmelchunhnak a si lai. Cuka mi hna nih hremnak an in i Bawipa kha, kan bawm tuah tiah an hal tikah annih chuahtu dingah khan mi a thlah lai. 21Izipt mi sinah Bawipa nih aa langhter lai. Cu bantukin aa langhter tikah annih nih an hngalh lai i an biak lai i raithawinak le pekchanhmi thil an pek lai. Annih nih a fekmi biakamnak an tuah lai i bia an i kammi cu an tlinter lai. 22 Bawipa nih Izipt mi cu dan a tat hna lai, sihmanhsehlaw a damter ṭhan hna lai. Annih nih amah leiah khan an i mer lai i an thlacamnak kha a theihpiak hna lai i a damter hna lai.\n23Cu caan a phak tikah Izipt le Assiria kar ah lam nganpi pakhat a um lai. Hi ram pahnih hna mi cu an i tlawng an i kai lai i hi miphun pahnih hna cu hmunkhat ah Pathian an bia lai. 24Cu caan a phak tikah, Israel cu Izipt le Assiria he aa tluk in a um lai i hi miphun pathum hna hi vawleicung mi vialte caah thluachuahnak an si lai. 25Ralkapbu Bawipa nih thluachuah a pek hna lai i, “Ka mi Izipt mi hna, thluachuah kan pek hna lai, ka sermi Assiria mi hna, thluachuah kan pek hna lai, ka thimmi Israel mi hna, thluachuah kan pek hna lai,” a ti hna lai.


Billy Graham a Tunu: Biden tu Vote ka Pek Lai; Vote Hmuh Duh Ruangah Trump nih Kan Zumhnak Hijack Tuah a Kan Timh Cuahmah Cang – Onlinenungak\nBilly Graham a Tunu: Biden tu Vote ka Pek Lai; Vote Hmuh Duh Ruangah Trump nih Kan Zumhnak Hijack Tuah a Kan Timh Cuahmah Cang\n“Pro-life (nunnak dirkamhnak) a kalpitu ka si ko nakin, President Trump nih vote hmuhduh ruangah kan zumhnak Hijack tuah ai timh cang caah, tutan election ah hin cun Biden hi ka vote cang lai,” tiin tleicia Rev. Billy Graham a tunu Jerushad Duford nih a chim.\nJesuh nun cawngin midang hi zeitindah ka biakchonh, ka zohkhenh hna lai, ti hi tleichia ka Pu Billy Graham nih ai nunpi mi a si. Cu ka Pu i a nuncan te cu kum ka tlin hnu in ka conh pengmi le ka cawn pengmi a si. Dingfeltein riantuan, velngeihnak te he midang dawt, toidor tein khuasaknak kong hi Cathiang nih a kan cawnpiakmi a si. Cu vialte cu kan zumhnak ai futnak a si i, kan President belte nih cun cu bantuk nunzia le zumhnak cu a pelte hmanh a langher in ka zum lo, tiah Duford nih a chim. Hringtu a nu hi Rev. Billy Graham le Ruth Graham i a fanu upabik Gigi Graham a si.\nTrump ai thim thannak ralchanh dingin karhlannak a tuahtu Lincoln Project’s women coalition zongah cun Duford cu naite ah khan a lut lawlaw ve cang i, “Mikhamhtu ka kawl lo – Khamhtu cu kan i ngeih diam ko cang – kan President nih hin ka zumhnak hi ai hrawm khawh lai ka zum lo” tiin Duford nih a chim.\n“Asinain, Trump nih vote hmuhduh ruang rumro i kan zumhnak Hijack tuah ai tim cuahmah ko nain, a tuahsernak le a ziaza kongah kan evangelical hruaitu pawl daitein an umter ko rihmi nih hin kan zumhnak hi muisam dangpi a kenter cang i, cucu a palh taktakmi thil a si i, minih Jesuh an hmuhning tiang zong hi faaktuk in a hrawh dih cang,” tiin Duford nih a chim.\n“Ai seng tlailomi communities pawl Trump nih a tuahto ning hna le, nunau pawl zeiah a kan rello ning te hna hi khrihfabu cheukhat le evagelical hruaitu pawl nih an hmu, an thei na ko in daitein an i umter rihmi ka hmuh ko ah hin sual ka phawt hna nak khun hi a si. A tu bantuk i daitein an i umter mi nih hin minih kan zumhnak an hmuhning hi faaktuk in a hrawh, a chiatchuah cang,” tiin Duford nih a chim.\n“Jesuh cawnpiaknak ai tlaihmi khrihfabu hna nih hin zeitindah Trump hi an dirkamh khawh hi a si,” tiin kan hnung thla hnih thum hrawnghrang i a ka halmi an tam ngai cang, tiah Duford nih a chim.\n“Kan biakmi Jesuh nih hin zaangfahnak, dinfelnak, toidornak hna hi a kalpi zungzal. Hi President nih hin khrihfa kan zumhnak hi ai a awh lo. White House i kan hmuhmi pa a muisam hi Jesuh muisam a si lo i, kan zumhnak zong hi bang hin a si lo, ti hi vawleipi nih kan theihpi u law ka duh,” tiin Duford nih a chim.\n“Nihin kan politics a dirhmun kongah thlaicia pa Pu zong a lung a rawk ve hrimhrim lai, tiah ka zumh. A ngaih a chia lai. Ka Pu i ai a duhbikmi hi policies thatha suaisam len hi a si theng lo. Mi vialte Jesuh leiah hruai hi a duhbikmi cu a si. Asinain, nihin kan cozah nih a chuahtermi i thenhmalank nih hin cu bantuk i midang Jesuh lei hruai dingin thazaang kan chuahmi vialte cu a chiatchuah ngaingai cang,” tiin Duford nih a chim.\n“Naithlaknak (abortion) kongah hin cun Democrats pawl nih hin nunau kan nauinn chung i a ummi nunnak thaw hi faakdeuh in vun sunhsak hna sehlaw ka duh hringhran ko. Cun Republicans pawl zong nih hin nunau kan nauinn lenglei ah a um cangmi nunnak thaw hi faakdeuh in vun sunghsak ve hna sehlaw ka duh. A pakhat deuh lawng i thlir riangmang in ‘keicu nunnak a dirpitu ka si’ tiin tlaang na tlir len awk a si lo,” tiin Duford nih a chim.\nDuford i a khuaruahnak belte hi a sahlawh a si mi, Franklin Graham i a fanu, Cissie Graham Lunch he ai ralchanh ngai.\n“America hi hnahchawlram ah ser dingin Biden-Harries nih an i ngeihmi chunmang an ngeihmi hi zumhnak ai tlaihmi kannih caah hmunhma a um lo. Cucaah, zumhnak ai tlaihmi paoh nih cun Trump a cozah hi thanh ko hna u sih,” tiin Republican National Convention tuahnak hmun ah kum 34 a si mi Lynch nih a chim.\n“Biden te nih hin cun Pathian maw, Caesar dah nai thim deuh lai, tiin duhthimnak an chuahpi te lai, zeicahtiah misual pawl (radical left) i an Pathian cu cozah nawlngeihnak hi a si. Cucaah, tleicia ka Pu Billy Graham bia bangin, politics zalonnak, ziaza zalonnak, biaknak zalonnak le American mipi kan nuhrin covo hi dirpi hna u sih law, cu vialte chuh a kan timtu hna hmaika ah a sungh khaan hrimhrim hna hlah u sih,” tiin Lynch nih a chim.\n“Trump president i thim a si hnu lawngah hin White House ah khrihfa zumhnak ai a awhtu palai kan i ngeih hna i, cu hna nih cun First Amendment a uptu biaceihbawi pawl rian an pek ve chin hna. Hurduhcuainak (sexuality) kongah le nuva khuasaktinak (marriage) i khrihfa an pom ning he pehtlaiin biaceihzung i khrihfa pawl an chuah tikah hin phung (legal) ai tlaihmi pawl nih an namneet tawn hna. Cu ti i namneet a tongmi Khrihfa pawl cu Trump a cozah nih a dirkamh hna. Cun, mizeihmanh an zumhnak cio hranhram in ralchanhter hna lo dingin Trump a cozah nih biaknaklei ministry (religious Ministry – cozah) bia a bauh fawn hna,” tiin Lynch nih a chim.\n“Ni kum i biaknak zalonnak a biapinak kong UN ah Trump nih a chimmi hrim kha ka thangthat ngaingai. Democrats pawl nih ka thawng daihter an i tim zungzal ko nain, America ah hin cun, biaknak ruangah taksa in hrem kan tuar hraw lo. Pulrai a tlun chung zongah kan sining zeitluk khulrang in dah ai thlen, ti cu kan hmuh cio mi a si. Khuhsi cakuak, zuu, zukhmuammi pawl an zuarnak dawr le nauhhrawhnak siinn pawl hi cu an “biapituk” le on ding an si, tiin Democrats nih an chim i, biakinn i i pumhkhomh vial cu khap dih an i tim. Asinain, zei hi dah a “biapitukmi” a si, ti nan thei maw? Zalongtein Pathian biak le kan nunnak a zawnkakip ah kan zumhnak i nunpi hi a biapitukmi cu a si ko cu,” tiin Lynch nih a chim.\nFranklin Graham le Anne Graham Lotz telhchih in, Bill Graham a tefa dang belte nih cun Trump hi zapi theih in an dirkamh. Trump dirkamhnak kongah vunrang evangelical pawl karlak ah thenhmalnak a um ngai ko nain, Pew Research Center nih kan hnung thla i poll a lakmi zoh tikah, vunrang evangelicals vialte lakin 82% nih cun Trump hi vote pek an i tim hna, ti a si. Chelsea Bawi\nSource; The Christian Post


Eidin Zia Thiam Ding – The Cherry Par\nEidin Zia Thiam Ding. Laimi cheukhat nih rawl kan ei kan din tik ah kan ka, kan lei, kan dang, le kan or diriamnak in rawl ei kan hmang, kan pum nih a duh le duh lo, kan pum caah a tthat le tthat lo kan tuak lo. Kan ka duhmi paoh thuat thuahmah kan hmang.\nCucaah a ram le a sining holh in kan ei le kan din kan i ralrin a herh. Sa tam tuk ei hi ngamdamnak a si lo, a hlei in sachungril, voksa le cawsa te hna ei cu cholesterol a tam bikmi an si caah kan hrial ah a tha, ngandamnak a simi vegetable tam deuh in ei i zuam hna usih. Exercise tuah zong i zuam deuh hna usih. Ngamdamnak tuah hi i chungkhar family dawt zong a si. Silei a cawngmi ka si na loin keimah tonnmi siaherhnak he hei hrawmh bia sawsawh si.\nRelchap, President Trump nih tuchun ah “US mipi minung pakhat nih $2000 cio hmuh dingah an i tlak, chim tlak lomi $600 hmuh ding cu a si kho lomi a si’ tiah a chim than. Congress nih a herh lomi ah billion dollar dih in hman nan timhmi hi cu nan hleh bang a hau tiah a chim. Congress nih $900 billion coronavirus bawmhnak bill cu kan hnu zarh ah an cohlan cang nain President Donald Trump nih an bill pass mi tha tein a zohfel hnu ah a lungtlin LO caah minsen a thu duh lo caah an itartahak.\n← Vawlei cung mirum bik pa 3nak a si lengmangmi Warren Buffett hi a rumnak a nuamhpi ve lo ti khawh a si\nMizaw Zual: December 7, 2020 Ni Ah Motor Cycle In Fak Tuk In Aa Khawng Ruangah →


Hakha College Ah FQ Chiahmi Tiphul Khuami Minung 48 Le Case 150 Nu An Chuak Cang - THE CHINLAND POST\nHakha College Ah FQ Chiahmi Tiphul Khuami Minung 48 Le Case 150 Nu An Chuak Cang\nHakha College ah Facility Quarantine Chiahmi\nTCP-Hakha| 2020 May 20| COVID-19 ruangah Hakha College ah Facility Quarantine (FQ) chiahmi Tiphul khuami minung 48 le Case 150 nu cu nihin May 20, 2020 zing sml. 9:50 ah an chuak cang tiah thawng kan theih.\nHi chuahlio ah Rev. Dr. Lian Hup Ling nih thlacampiaknak a ngeih hna. Chin Ramkulh Cozah chimrelnak nawl ngei le Sipin Vuanci U Soe Htet le Hakha siizung zunguk Dr. Mang Biak Kung, Penguk zung lutlai U Myint Oo le Khuami aiawh in Pu Cia That hna nih biachimnak an ngei.\nNihin FQ in a chuakmi pawl cu an khua an inn cio ah ah zarhkhat chung Hakha siizung tawlrelnak in Home Quarantine (HQ) in an um rih lai. Hakha College ahhin minung 51 an um nain 3 hi a hnu deuh ah a lutmi an si caah nithum tluk anmah lawng an um rih lai.\nHakha COVID-19 hrik in a nganmi Case 150 nih “dam lo ka um chung ka damnak caah thlacamnak in a ka dirkamhtu nan cungah ka lawmtuk. Nannih zong COVID-19 zawtnak a dih tiang damnak le hlawhtlinnak Pathian nih thluachuah in pe cio ko hna seh” tiah The Chinland Post ah a chim.\nTiphul khuami Pu Cia That nih COVID-19 hrik ka ngei suallai tiah mah lungtho te bak in minung 6 leng Quarantine kan rak lut. Nan kan zohkhenhnak cungah kan I lawmtuk. Cun Hmailei ah pakhat le pakhat thleidan um hlah seh, tutan COVID-19 hrik a ngei tiah nan timi nu hi lih a si. Tuluk in a rak tlunnak in a nu le pa he an ikuh an reh an ihnam, zei zawtnak zong hmuh a silo. US arak tlungmi Tedim pa zong, Malay pa zong. A pa le bang cu khuhhrik ngei in a zawmi a si. Hi riantuannak hi Lih bak a si tiah ka chim ngam. Zeihmanh sisehlaw ralrinnak caah nan kan kilve caah kan I lawm. Kakip in a kan bawmtu nan zapi cungah kan ilawm. Kanmah nih COVID-19 ral kan doh bantuk in aho paoh nih hi dohnak ah ibawm cio ko usih tiah zapi hmai ah a chim.\nTiphul khua ah a tlung colh ding minung 18 an si. Cu hna khua tiang an kalnak ding cozah lei nih motor an damh piak hna.\nPrevious Rangoon um hawikom cheukhat nih CNF caah Computer an hlut\nNext Thantlang Quarantine Chiahmi Minung 37 An Chuak Zau Ve Lai


Salai Lung Thli Tum Nih A Bawmhmi Phaisa Kan In Khirh Lai An Ti – Myanmar Chin\nSalai Lung Thli Tum Nih A Bawmh Mi Phaisa Kan In Khirh Lai An Ti\nSalai Lung Thli Tum nih Hakha Le Thantlang khuate poh a bawmh hna, Inn khat ah phaisa thosng kul cio a bawmh hna. Zei ruangah a bawmh hna timi a ho hmanh nih kan thei lo.\nAmah pumpak phaisa maw a si, Midang nih an pek i a bawmh mi timi zong zapi nih theih taktak a si lo, Chin Party CNLD cu a phomh pah thluahmah fawn hna i,Uico he a tahchunh hna. CNLD thatlo nak le tlamtlin lo nak kha a tial zal caah Mi pakhat nih hitihin a tial hi a si. Salai Lung Thli Tum zeiruangah Chin Miphun party a doh zungal, Na phaisa bawmh mi zong kan fih, Kan khua zong nakan bawmh ve, Kan duh lo nain nakan hnek chih. Kan in khirh lai tiah a tial.\nAmah tial ning tein” Lung thli tum na ngamh ah cun rak ra ko ca CNLD nih zeidah an in sual mi dang party kong tah na chim ngam maw. Fir khu pa a tu khua te lei bomh nak na tuah mi chung ah kan khua aa tel an duh lo bu in an i lak na bomh nak kan fih a tu kasn khirh lai rak i lak i ral ring ca tial tu emillian ka si. tiin a tial i a dang ah hitihin a comment than\n“”A zei an kuai le kuai lo naa caih ngam zei dang party tah an kong na chim ngam maw na rum nak cu na thih nak ah a cang te lai i ral ring zei khua dah na si lai mi chin mi na si lo maw lai party na duh lo zong ah lai mi na si chin mi na si i ral ring na rum nak le na zia that lo nak in na thi tuan te lai na ngamh ah cun rak ka chawn kan i tawng lai cu ka phone number na duh a si le rak ka hal phone number pa hnih kan pek lai. Lung thli tum na ngamh a si ah cun kan khua bomh nak na pek mi mi nungpa nga ca zong a tu kaan khirh lai khirh na duh a si le a tu rak ka hal kaan pek lai hngal tuk hlah covid -19 lung thli tum hi ca tial tu hi emil ka si.\nA sinain a comment cu deleted piak a tong.\nSalai Lung Thli Tum nih a tial mi cu hi kong hi a si…\nPu Ngun Maung nih CNLD party a kaltak cang hna, independent in cuh aa tim\nUSDP cozah chan ah Union Deputy Minister tiang a rak tuan balmi Pu Ngun Maung cu CNLD candidate thimnak he pehtlaih in a lungtlin lonak a um ca ah a kaltak cang hna, independent in aa cuh lai.\nHakha peng ah Pyithu Hluttaw MP ai cuh ding minung pathum an si cang– NLD in Pu Tial Ling, CNLD in Saya Robin le independent in Pu Ngun Maung an si.\nBiadang ah, CNLD cu arti an khuai khawh hlan ah an party lehlam arti bang a kuai ruangmang ko cang mu 😊.


Malaysia le India Chin Refugee Kong Ruah ah Cun Trump Hi President Ah A Si Kho Bak Lo – Chin 11 News\nMalaysia le India Chin Refugee Kong Ruah ah Cun Trump Hi President Ah A Si Kho Bak Lo\nPosted By: Chin News June 3, 2020\nAtanglei cabia hi Zasang Cinzah nih a page ah a tial mi a si. Zasang Cinzah hi catial zong a thiam i a tial mi zong hmual ngei ngai mi a si. Hi a tial mi zong nih hin mipi ruahnak tampi a funtom khawh rih lai tiah ka zumh.\nA ra dingmi US thimnak ahhin President tling seh tiah ka duhmi ah ka buai pah ngai tukum cu. Zeicatiah, ISIS le ralhrang kong ka ruah ah Trump ka duh. US Visa le chungkhar sponsor kong ka ruah ah Joe Bidden a tha fawn lai.\nUS Economic kong ka ruah ah Trump ka duh deuh fawn. Malaysia le India ah Chin Refugee kong ka ruah hna ah Trump cu a si kho bak lo. Miphun thleidan kong ka ruah ah Trump nakin Joe a tha deuh lai ka ti tthan. Khrifa/ religion rights kong ahhin Trump hi a biatak deuhmi a lo fawn.\nForeign Policy kong ahhin Joe nakin Trump ka zumh deuh tthan rih. Abik in China dirh-awnhnak ahhin Trump hi a pasal deuh lai ka ti. Ramdang bawmhnak or mihar bamwhnak/ aid kong ahhin Trump cu a si kho deuh tthan hawi lo. Joe hi a ttha deuh lai ka ti.\nLairam ah nupi a ngeimi le chungkhar a sponsors mi le Chin Ralzaam vialte nihcun Trump a sungh i Joe a tlin khawhnak hnga ding caah thla an cam cio lai tiah ka ruah fawn. Pathian nih zeitindah khua a khan te lai? Aho an tling hmanh ah duhtling dih dawh an si lo.


Malaysia tlaihmi Rohingya 269 leng cu Bangladesh nih a cohlang duh ve hna lo | THE CHIN EXPRESS\nMalaysia tlaihmi Rohingya 269 leng cu Bangladesh nih a cohlang duh ve hna lo\nMalaysia nih a tlaihmi Rohingya 269 cu Bangladesh nih la tthan hna seh a ti. Nain, Bangladesh nih a duh ve lo.\n“Bangladesh nih kan la hna lai lo. Bangladesh nih Rohingya lak chap dingah i ruah ta a hau lo,” tiah Ramdang Vuanci AK Abdul Momen nih a chim.\nNikhatni ahkhan Malaysia, Langkawi rili kam ah rili veng palek/ralkap nih Rohingya 269 an tlaih hna. A rawkmi tilawng chungah nu pakhat ruak zong an hmuh.\nNizaan ahkhan, Malaysia Runvennak Vuanci Datuk Seri Ismail Sabri Yaakob nih “Rohingya pawl hi Bangladesh ram i Cox’s Bazar um ralzaam camp in a zaammi an si ahcun lak tthan dingin kan chimh hna lai,” tiah Malaysia ramchung media sinah a chim.\nMah kongah Bangladesh Ramdang Vuanci AK Abdul Momen nih “Malaysia nih a kan halmi cu kan cohlang kho lo,” tiah a leh colh ve.\n“Rohingya pawl cu Bangladesh rammi an si lo. Myanmar ram ah kum zabu in a um cangmi an si.\n“Ram tampi nih Bangladesh na ka mawhchiat lengmang minak cun Rohingya ralzaam pawl an temhtuarmi hi bawm ve hna uh.\n“Rohingya lak a duhmi ram dang pawl zong nih la hna seh. Dornak pe hna uh tiin na kan halmi nak cun, ramdang cozah le bu pawl hi Bangladesh ah aa dormi hrem tong Rohingya 1.1 million la dingin kan forhfial hna awk asi deuh,” tiah Momen nih a ti.\nApril thla thok ahkhan Malaysia cozah nih Rohingya 202 cu Langkawi rili kam ah an tlaih cang hna. Zarh 1 hnu ah, Rohingya 200 a phormi tilawng pakhat cu Covid-19 zawtnak an phorh sual lai tiin Malaysia cozah nih a kirter.\nBangladesh ram um Rohingya ralzaam camp ah Covid-19 zawtnak in a thimi 3 an si cang.\nRohingya camp ah Covid-19 zawtnak ngeimi 35 an si cang. 20,000 leng cu Covid-19 mizaw he neih tein a ummi an si caah an umnak hmun in leng an chuahter hna lo. – Bernama


Nitin na nunnak ah zeidah na ṭhanter? | ibcsandnes\nHome › Blog Articles › Nitin na nunnak ah zeidah na ṭhanter?\nBlog Articles\tPosted on 30th May 2017 • Updated 30th May 2017 —by admin 2321\nA nih cu a ṭhangcho lai i kei cu ka ṭumchuk lai a titu hi tipil petu Johan asi, A nunnak kan zoh tikah khuaruahhar in a khat mi pa a si. A konglam ṭialnak bible cauk rel tikah biakam hlun ah rak phuan chung mi kha a si. A chungnak kan hlat tikah a cing cangmi nu sinin hrin mi khuaruahhar pa a si fawn. Biakam hlun cauk chungah Prophet hmanung bik a si ti kan hmuh i, Zultu zong Jesuh bang a ngei vemi a si.\nBawipa Jesuh hrimhrim nih:)- nu chungin a chuakmi lakah vawlei cungah hin Johan tlukin a nganmi ahohmanh an um lo (mtt 11:11). Cu tluk mi lianngan nih cun a nih cu an ṭhangcho lai i kei cu ka ṭumchuk lai tiah a ti. Messiah rat a hngak mi hna nih:- Messiah na si maw? Elijah na si maw? Prophet na si maw? tiah an hal lengmang lio ah ka si lo tiah langhngan tein a leh hna. ( John 1:20)\nA nunnak ah hin porhlawtnak a ngei lo. Ruamkainak zong a ngei lo i Toidornak tuin a khat. Asining lengin um a duh lo, Asining tein um a duhmi a si. Amah a zultu lila hmanh kha Jesuh zultu ah a ser hna.\nJohan bantuk lungput le nunzia hi mi vialte nih kan herh bik mi nunzia an rak si. Tangdor nun le biatak a tanhmi kan si ahcun kan chungkhar, kan khrihfabu, kan khua, kan ram, kan miphun hi a dam ko hnga.\nKan nunnak ah kanmah maw kan ṭhangdeuh, Khrih dah a ṭhangdeuh? Hi vawlei caan tawite kan nun pin lei kan lamthluan ah khrihtu ṭhanter deuh hna u sih♥


Justin Bieber Nih Selena Gomez Hla Thar Sakmi A Lawmhpi, Comment Tiang A Pek – ZINGHMUH NEWS\nJustin Bieber Nih Selena Gomez Hla Thar Sakmi A Lawmhpi, Comment Tiang A Pek\nA tu lio hrawng cu Vogue Magazine cover hmanthlaak caah Justin Bieber le a nupi Hailey Baldwin hna nih a luan ciami thlakhat lio ah an rak i thlaakmi hmanthlaak a hung chuah tthan bantuk in interview tuahnak tete zong a hung chuah tthan tik vawlei cung ram kip ah a ummi Justin fan pawl hna nih cun Justin nih hin Selena cu hei duh peng ko rih hmanh sehlaw a pawng te ah a um cangmi Hailey he nuam tein a nunnak caan hman aan tim cang tiah an chim len.\nA si nain mah ti comment an peknak in caan a hung rauh hlaan ah Justin Bieber nih Selena cungah a neihmi lungput le tlaihchannak te hi a um peng rih ko hi ta timi zong an hun hmuh tthan. Hi bantuk thil an hun hmuh tthan hnami chunga pakhat a simi cu Selena he pehtlai in Justin Bieber nih comment a pekmi ruangah si.\nSelena sizung in a chuah hnu a luan ciami January ni 24 ah khan Selena le Julia Micheals hna nih hla thar an sak ttimi ‘Anxiety’ timi Youtube cung a phanh hnu ah mah hla tangah cun Justin Bieber nih mah hla thar a lawm pinak kong langhter in comment a pek. Selena hi Justin Bieber he an rak i tthen lai hrawng ah khan lungthin dik lonak lei kap he aa pehtlaimi zawtnak a neih caah mah zawtnak caah cun si le ai zong in a tu le tu aa rak thlopbol tawn.\nSelena nih mah bantuk zawtnak a neihnak zong hi zei dang ruangah si loin Justin Bieber he kumhra chung an rak i duh lio caan chungah Justin Bieber nih a rak tuahhraamnak le a tu le tu ti awk in a rak phohpian taak ruangah hin lungre theihnak a rak tuar tawn i mah lungre theih tuarnak nih cun lung zawtnak phun khat tiang a neih ter caah hi zawtnak a neihnak hi Justin he zong aa pehtlai ve ti zong chim khawh si.\nSelena nih mah bantuk zawtnak a rak tuarmi kong cu ralchan in ‘Anxiety’ timi hla fungkhat a phuah hnu ah Julia Micheals he an sak hnu ah Youtube cung zong a hung phan. Mah hla cu Youtube cung a phanhnak in zarhhnih chung bak ah a zoh tu minung 25 million bak an hung phan colh ve.\nSelena le Julia Micheals hna caah mah hla thar a paoh ngainak hi khuaruah har cu a si lem lo nain nupi thar te he nuam tein caan ka hmang cang tiah a ti tu Justin Bieber nih kumhra chung a duhmi a nungak nu hlasakmi tang ah cun ‘This is Beautiful’ tiin comment a pekmi belte hi cu mipi an khuaruah zong a har ter ngai hna.\nSelena le Justin i co hna seh tiah tuni caan tiang hmanh a duh piak tu mipi hna nih cun Justin Bieber nih comment a pekmi tang ah cun Justin Bieber nih Selena a tlaih channak lungthin hi tuni caan tiang a dih kho rih lo hi ta timi kan theih caah kan i nuam ngai ngia tiah comment an pek chih ve.\nA si nain Hailey Baldwin nih cun “kan pahnih kar ah a chuakmi buainak vialte hi hmunkhat te ah phisin dingin le ka si khawh chungin a cungah ngaihthiamnak nei in ka duh peng khawhnak ding caah le a mah ven himnak ding caah tiin kaa zuam peng ve” tiah Vogue nih interview an tuahnak ah a chim ve.\nVideo zohnak: https://youtu.be/Q33DvcjXA7M?t=1


Transfer kong ah Man U nih C Ronaldo hnatlak nak an rak ngeihpi bantukin, Pogba zong ngeihpi an duh: - Huapzau\nTu lio bawlung thawngpang meidia hna nih an ttial tam bik pakhat cu Manchester United coach Ole Gunnar Solskjaer nih Paul Pogba cu Man U ah season khat um rih ding in a duh timi hi asi. Aluancia ah khan Manchester United Cristiano Ronaldo cu mah bantukin hnatlaknak an rak ngeihpi cang tiah reports nih an langhter.\nThe Sun nih an langhter ning ah United Boss Ole Gunnar Solskjaer nih Paul Pogba sinah Kum khat dang um rih ding in a hal tiah an langhter. Ole Gunner nih hin Paul Pogba cu Man U team ser tthannak ding caah a biapi lai timi kha a ruat, 2019/20 season i Manchester United planned ah Pogba hi a chiah rih tiah an langhter tthan.\n2008 kum ah khan Red Devils lei nih mah bantuk deuh in Cristiano Ronaldo cu an rak tuah cang i, mah lio ah khan Cristiano Ronaldo cu United chuahtakin Real Madrid lei i i tthial cu a duh ngai. A donghnak ah cun C Ronaldo nih biakhhiahnak a tuah i, kum khat um rih dingin a rak tuah. Kum khat dang a um hnu ah Real Madrid lei ah 2009/10 season ah khan aa tthial.\nReports nih a langhter tthan ning ah cun Paul Pogba nih hin United lei ah um rih cu a duh tiah an langhter. Real Madrid le Juventus lei nih an duh ngai ve, nain tutan season cu an la kho men lai lo.\nManchester Evening News nih an langhter ning ah cun, Paul Pogba nih hin United sinah a lahkhah tam ter deuh dingin a nawl hna, a lahkhah cu €180milllion bak asi. Mah hi Real Madrid le Juventus lei nih a duh bantuk tangka hi an pek kho lo.\nLos Blancos nih Luka Jovic, Eden Hazard, Ferland Mendy, Eder Miliato, Rodrygo Goes le Takefusa Kubo cawknak ding ah €300million bak an hmang cang.\nPogba le amah duhtu hna nih hin biakhiahnak fiang an tuah khawh rih lo, a rauh hlan ah an tuah khawh men?\nDavid Moyes'an United a enkawl lai khan, ka fapa pian pawh ka lawm thei lo\nManchester United full back hlui Rafael da Silva chuan kum 5 liam ta a a fapa pian lai a a awm theih loh thu leh a hlim loh thu a sawi, hetih lai hian United chu David Moyes’an a enkawl […]


Dr.Sasa fanu: Kapa na lungdong hrimhrim hlah mu tiin a pa thazaang a pek zungzal – Chin World News Evening\nAtu lio Myanmar rampi chunmui a tlung cuahmahmi cungah a sining le aruahnak dihlak le a thazaang dihlikin miphun caah rianṭuantu le myanmar buainak kong ramkip ah le UN hna sinah thil sining a chim lengmangtu Dr.Sasa cu a chungkhar hna caan hmang an ṭi kho lo i online in an i chawnh caan ah afanute nih a pa caah thlacam in kapa nan lungdong hrimhrim hlah mu tiah thazaang peknak a ngeih tawn tiah theih a si.\nDr.Sasa i a nupi le a fale si hna seh, a chungkhar sahlawh rualchan si hna zong Dr.Sasa ruangah an him lo ngai i nihinni tiang cu an cungah zeihmanh a phan in a tlung hraw rih lo i khoika hmun ah dah an um ti zong felfai tein theih a si rih lo. Amah Dr.Sasa zong khoika hmun taktak ah a um timi mipi sinah chimnak a ngei ve rih lo.\nMyanmar ram buainak ruangah Myanmar ralkap pawl cawlcanghning diklo tuk le chiahru tuk cu ramdang Court (biaceihzung) ah le UN leiah a si khawh chungin thawngthanhnak a tuah lengmang hna i UN le ramdang hna an cawlcangh lo cun Myanmar ralkap hna hrem an si khawhnak hnga a lam kip in a cawlcangh a tim ti a si.\nAtu bantuk caan lioah a chungkhar a nupi le fale he online in an i chawnh fatin te a fanu upa deuh nu nih online chung cun thla a cam piak tawn i kapa na lung dong hrimhrim hlah u mu tiah thazaang peknak le forhfialnak a ngeih zungzal tiah theih a si. Hibantuk caan lungrethei vansang au in a um lioah fanu nih atu bantukin hnemhnak le thazaang apekmi zoh tikah lung ahmui i lung ahno khun. Bawipa nih an chungkhar veng in amah zong a rianṭuannak ah umpi zungzal ko seh.


President Trump Caah Thinphang Taktak Si Cang – Chin World News Evening\nJanuary 16, 2020 Salai Van World News\nDonald John Trump, President of United States of America a konglam biaceihnak (impeachment trial) caan cu a phan cang lai. Democrats nih uk mi House nih votes 228-193 hmangin US President Donald John Trump cu a nawlngaihnak ning cang loin hman (abuse of power) ti le Congress khuakhannak dohdal (obstruction of Congress) nak a ngei tiin, “Impeachment Articles” an pass mi cu nizan ah House Speaker Nancy Pelosi nih Senate-ah uang ngaiin Senate Majority leader, Republican Mitch McConnell sinah a pekchanh cang.\nMah Donald John Trump a konglam ceihkhannak ding “Impeachment Articles” pahnih cu House Clerk le Sergeant-at-Arm Cheryl Johnson nih Statuary Hall in Speaker Nancy Pelosi Office ah a rak put i, Pelosi nih Press Conference ngaih pah in Senate ah pek dingin special in a petu min zong chim in, cu hna nih cun Capitol Rotunda in Senate (upper house/chamber) ah an pek ve.\nImpeachment Trial lo vila a thilthup in zoh peng nak ding le “Impeachment Articles” Donald J. Trump thiamlo peknak bia hi “House Managers” an timi hna Adam Schiff of California, Jeryl Nadler of New York, Hakeem Jeffries of New York, Jason Crow of Colorado, Zoe Lofgran of California le Sylvia Garcia of Texas hna nih Senate Chamber-ah, Mitch McConnell kut ah an pek.\nSen. Mitch McConnell nih a chim mi cu, hmaizarh cacawn nihnihni in Trump impeachment trial kong hi kalpi si lai i, cacawn ningani 2pm-ah cun Supreme Court Chief Justice John Roberts hruainak tang ah Donald J.Trump cu White House ah um ding tlak asi maw timi ceihkhannak an ngei cang lai. Senators vialte nih John Roberts hmai ah a dikmi le felfai tein biaceihnak biakam (swearing) an ngei dih lai.\nRep. Adam Schiff, Democrat hi “Lead Manager” rianttuan in, amah hi Federal Prosecutor rianttuan tawnmi (US sorkara Ukil hna), Rep. Zoe Lofgren hi President Richard Nixon “impeachment” lio i House Judiciary Comtt member le President Bill Clinton- impeach ngaih lio i, House member a rak si. Cu pin ah Rep. Val Demings of Florida hi Police Chief a rak si cangmi le midang caah Lawyer (Attorney) rian a rak ttuan cangmi si.\nHi kongah Nancy Pelosi nih a chim mi cu, mah hi US Constitution thil asi i, President Trump le Putin nih hin American voters petu hna nih President cu anmah duhmi an thim ding rian asi timi thei hna seh. President nih mipi nih theih lomi biathli tamtuk a ngei. A luancia caan zongah Rudy Guilliani lawng nih a theihpi mi, Trump-theihmi le hnatlaknak in Ukraine President Volodomyr Zelenskyi cu hmuh dingin ca a kuat.\nPresident Trump-amah pumpak lawyer Rudy Guilliani nih Ukraine President Volodomyr Zelenskiy cu May 10, 2019 ah ca a kuat tiin New York Times nih cun a langhter. Hi kongah President Trump nih a chim ve mi cu atu bantukin an ka puhnak hi a dik lomi puhnak, ka nawlpeknak si lo (I didn’t direct him) tiah, a chim ve.


Singer Muidawh:Van Hlei Iang hla thar a chuak cang’Rak zoh ve uh (Video) – Onlinenungak\nSinger Muidawh:Van Hlei Iang hla thar a chuak cang’Rak zoh ve uh (Video)\nA chung ah video ka chiah mi hlasa tuhi a min cu nungak Van Hlei Iang asi a nih hi hlasak lawng thiam lo in a mui zong ai za ngaimi gospel singer pakhat a si i’Laitlang ah a khua cu Thantlang Peng Tikiir khua asi a tu hi Thantlang ah a um lio te asi hlasak zong a thiam a hla zong a nung mipi tthazaang a pek ngaingai rak ngai ve ding in kan sawmh hna.\nThawngpang dang relchacp <<<< Pu Joe Biden Hi A Van A Chia Ko Rua US presidential Final Debate le A behbawm.Tutan a voi hnihnak debate cu a voi khatnak nak in zoh a dawh deuh i moderator zawng thangthat a hlawh ngai. A voi khatnak debate lioah khan Trump nih faktuk in a een tuk deuh caah Trump zawng ruahnak petu nih senate seat 100 ah 35 thim dingmi le house minung thimnak ah an covo a hnursuan lai ti an phan caah ruahnak tampi an cheuh caah a si theu lai. Biden chim lioah bia a el tuk ti lo. Voikhat a mic an phih piak mi dah ti lo cu zohchian a um lo. A mic an phih piak lio hi Obama-care faktuk in ka chim lai a ti lio ah a si. Biden nihcun Obamacare cu tha tein tuah i a hlawhtlin lai caah amin hmanh hi Biden-care tiah theih a si te lai tiah a chim.Debate ah teitu a hoadah asi timi kong ah an chimmi le an hmuh ning aa khat cio lo nain atlangpi in tutan cu ruahlo piin Trump nih a tei a timi an tam deuh cang. The Daily Wire nihcun a zohtu minung 40000 chung in 100 ah 95 nih Trump nih a tei an ti i Biden nih a tei a titu 100 ah 4 an si. An i tluk ko titu hi 1 an si. CNN nih cun Biden hi 53% an ti i Trump cu 39% a ti thiam rih ko.Debate hmasa ahkhan Biden kha 60% ah le Trump cu 28% in a rak chim. Biden cu 32% tluk sang ah an chiah lioah tutan ah cun Biden cu 14% hrawng ah an chiah. Fox News (News Nation) nihcun Trump 74% le Biden hi 24% in an chim. Anmah le an tanhmi cio nih teinak an hmuh deuh in an chim cio ko. Trump dohtu hna cheukhat nih Biden fapa email kong ah ‘Laptop From Hell From’ tiah Trump nih biafang a hmanmi cu an soisel ngai. Hollywood minthang tampi hna nih an soiselnak an tial cio ve. Tutan debate minute 90 chung ahhin Trump nih minute 41 le sekanh 16 bia achim i Biden nih minute 37 le sekanh 53 bia a chim ve tiah an ti. Trump hi biachim thluahmah phun rian zong hi ichiah duh lo phun tuah a duhmi poah a tuah thluahmah phun a si lio ah Biden hi cu kum 77 a si caah maw si hnga a mitkuh cu dek si hnga. A biachim a fumdeuh ko hih. Biden nih minute 90 an i debate chung hi a rau ngai in maw a thieh hnga zeidek, a suimilam aa khihmi cu a zoh lengmang i mipi nih an soisel ngai. 1992 lio ahkhan Bill Clinton le W Bush an rak i debate lio ahkhan Bush nih hin a rak zoh bal ve cang.Anmah le an tanhmi state cio ah cun minthanhnak an codeuh cio ko lai. National polls hnubik ah Biden cu Trump nakin poit 10 hrawng in a sang deuh an ti. Morning consult polls nihcun Florida state ah Biden cu Trump nakin 7, Michigan ah point 8, Minnesota point 9, Wisconsin point 12 in a sang deuh an ti. Trump dohtu lei nih chim ning ahcun 100 ah 56 nih Trump cu president i thimthan dingah aa tlak lo an ti i 100 ah 29 nihcun congress numbers pawl zawng thim than ding ah an i tlak lo an ti pinah 100 ah 60 nih cun house of representatives hna cu an aiawh in Washington DC ah kuat an phu rih ko an ti ve. President thar ding ah Trump le Biden nih an i zuam cuahmah lio ahhin November 3 ah a fiang dingmi ah khin a tu hi mahtaduaih 48 leng nih vote an rak thlak chung cang. Vansang ah thlaruk chung hrawng a cam ding Keith Rubin nih cun kan umnak vawllei in Km 500 deng a hlatnak in vote a vun thlak ve. The Los Angeles Time NEWS Un-decided voter nih debate dih bak ah biahalnak an tuah hna tikah minung 8 chung ah pa 7 nihcun debate thawng in Trump vote an timh cang tiah a chim. Un-decided hna nih cun Trump pumpak cu an uar lem lo nain tutan debate i bia achim ning ahcun president si ding dirhmun bakin bia a chim tiah an uar ngai an ti.Biden nih Trump dohnak caah miakpi phun in a hmanmi hriamnam cu covid hi si ko kaw, Trump nih le FDA FOOD&DRUG ADMISTRATION hnatlaknak in si an chuah colh lai ati caah zei pipa chim ding a um ti lo. Biden nih “Dark Winter” a muimi khuasik caa a ra lio a ti lio ah Trump nih The American Dream tlamtlinternak le communism a duhtu hna i dohnak tu a si deuh a ti. Trump nih cun keimah nan ka thimnak ahcun freedomnan duh tinak a si i Biden nan thim ahcun communism a duhtu Chinna le Russia te hna nih teinak an hmuh lai tinak a si a ti. Teinak ka hmuh ahcun America nih teinak ahmuh a si ko a ti. Biden hi a van a chia ko rua. Hitluk in campaign ding a tam lio ah a fapa email kong ah biahaltu tamtuk a ngeih caah campaign tuah lo in a inn tang ah aa khup ko. Amah lei tang hna nihucn Trump he debate tuahank ding caah timhtuahnak a ngeihmi si tiah an rak silhnalh piak. Trump nih election campaign rally tuahnak hmun poah ah minung thonghra in thong sawmthum hrawng an chuh tawn lio ah Biden te tuahnak ahcun minung a za hmanh an chuak lo ti a si. Anmah nih cun covid zawtnak ruangah ningcang ngei tein kan tuahmi si tiah an i silhnalh than rau. US NEWS cheukhat zawng hi thil a dikmi tuah an hman ve caah anmah nih Trump hi tanh hna sehlaw mipi tampi nih Trump an tanhnak hi an thanh ko lai nain an langhter duh lo. Australia news le youtube lei tu hna ah hmuh ding a tam ngai.“Trump campaign ah a auhla cu ‘if I win America win, if Biden win Chinna and communism win” a ti. Polls an lahnak poah ah Biden nih a tei le campaign tuahnak minung tam poah ah Trump nih a teinak hi polls a latu hna hi Biden a tanhtu hna an si caah a si ko. Keimah nih cun mualpho taktak in Trump nih a tei ko lai tiah ka zumh ko hih. US main stream media hna nih Chinna le corona virus kong a chiatnak an chim duhlo mi hrim hi tuluk nih hin a hnu lei in a control hna le si lai ti hi a fiang ko. Biden nih teinak a hmuh ahcun China cu a hnar chung lit chauh piak bantuk a si ko lai. Thlacam lawng kan tuah khawhmi a um. “Teinak cu Bawipa ta a si” Credit: Joel Pengthang


Zan umlonak “Lapland” khua a dawh nak pawl hi na thei bel ve cang maw – CHIN IDOL\nZan a umlonak khua hi minung ruah nak in cun khua cheu peng lai caah zan IH kawh si lai lo ti hi ruah cio si.cu khua cu suimilam (21-24) hi ni a tlangval peng I mah khua min cu “Lapland” ti si I Finland’s ram thlanglei kam ah ummi khua si.Lapland cu Sweden/ Norway/Russia/ Baltic rili hna a ton nak hmun ah ummi khua dawh taktak si.\n(1) Lapland cu kum khat ah Ni(74) hrawng hi zan umlo.Ni hi a tlawmbik suimilam (21)hi cu ni a ceu pengi khua ma caan ah cun suimilam (24) Chung a ceu nak khua si.\n(2)Santa Claus hi video Chung lawng ah nan hmuh hna lai.si loah dawr inn ka hram hrawng ah an chiah mi a zuk pawl khi dah ti loah cun hmuh awk umlo.si nain Santa Claus taktak hi mah Lapland khua ah hin an um tiah ca ah cun an tial.mah cu a tu ah cun phuahcawp mi tuanbia bantuk ah ruah si ko nain Lapland cu Santa Claus a thawk nak khua a si ti cu zapi nih an zumh.\n(3)Lapland khua ah khuasa mi hi an zapi minung (184000) lawng an si i Finland’s I ummi milu he tuak tti ah cun (3.6℅) lawng si.\n(4)Lapland khua I a tamcem hmuh kawh mi cu Deer pawl an si.Deer pawl hi an khua minung he an I zat lai ti awk in an tam.\n(5)Northern Light hi Lapland khua hmelchung nak pakhat bantuk si.mah a cheu mi cu khurauh had in a dawh I mi cheukhat cu mah Northern Light zoh duh ah cun Lapland khua ah cun an kal hna.\n(6) Lapland khua ah a minthang rih mi pakhat cu Horha(tik hal) Hotel hi si.mah Hotel pi cu Horha(tik hal) lawng te in an sak mi si.mah hotel Chung hun luh nak ah Khin thinking phundang tein um tiah a kal mipawl nih an chim.mah hotel an on nak hi kum(27) si cang.\nAustralia ram ah inn man fak tak mi a cawtu hna cu Lamborghini motor thar pek chih an si lai\nA tam deuh cu Dollar tan5 leng man inn tha mipawl an cawk ahcun inn ngeitu company nih thli pakhat pakhat laksawng an pek chih tawn hna.a biana ah thutden a man fak mi tihrawng lawng khi an pek chih tawn hna.A thar bak te Lamborghini hi cu a ho hmanh an I pe theng […]\n😲😲A hrut bak France ram Hlasak thiam minthang nu cu hlei he tthitum nak a tuah\nFrance ram ah Hlasak thiam minthang pakhat si mi Lodi Rose nih France ram chaklei ummi Le Pont Du Diable hlei he tthitumnak puai an tuah cang.mah hlei cu kum zabu(14)lio ah khan an rak sar mi si. Mah an puai ah cun minung tampi an chuak I a mah nih ” keimah vapa Le […]\nTutan NMF mizo party pawl cu an biachim ning hin cun mak ngai dawh an si


A poi tuk ee!! Chin Khualipi Hakha, Khrifa kaa si a timi cu mual an pho cik cek hoi cang hi\nKhrifa kan si ning hi ningzat a si tuk cang ee, a min lawng in Khrifa kan si ko cang ruah? Khrifa kan sinak cu kan thil tuah ning ah a lang awk a si.\nMah cu Jesuh nih a kan cawn piak ning a si. Khrifa nih cun cozah nih mipi caah tha ati mi phunlam a sermi kha thatein kan zulh ding a si. Mah bantuk in Laimi zumtu hna hi kan tam tuk caah kan khrifa sinak zong hi thatein kan nih zoh a her caang.\nChin State khualipi Hakha ah ei ding dawr a ngei mi 28 lakah 2 lawng cozah nih onh ding in a siang hna. A dang vialte hna cu cozah nih phunlam a ser mi an zulh lo caah dawngter dih an si tiah Sipin Circle Ofiicer nih a chim\nHakha khualipi ah ei ding dawr a tuah duh mi nih cun Cozah sin ah June 8 ah halnak tuah ding in theiternak cu Hakha Sipin Office nih tuah. Mah hnuah hin minung 28 nih dawr tuahnak nawl an hal\n“Kan sin ah ei ding dawr tuah ding in a hal mi hi minung 28 an si, mah dawr 28 lakah phunlam a zulh mi cu dawr 2 lawngte an si, Cucaah dawr 28 lakah dawr 2 lawng pehzulh tein onh ding in ti an si” Source- One News nih a ttial. Credit-Thenephesizopost\nBe the first to comment on "A poi tuk ee!! Chin Khualipi Hakha, Khrifa kaa si a timi cu mual an pho cik cek hoi cang hi"


Akiangah thu mi a hoi le pahnih kong ah Sibawi San Lina nih a chim mi\nTulio Laitlang ah thawngpang an cei bik mi pakhat a si caah thil sining le fiangtein thei a hau mi a si fawn caah Khampat sibawi nih Hakha khua ah coronavirus zawtnak a ngei nu hoi pe pahnih, Mandalay-Kalay in a ra mi kong a chim mi\nKhampa mi pahnih cu atu hi quarantine ah chia an si. Khampat sibawi San Lina nih a chim ning ah cun an dirhmun hi tha tein kan zoh tawn hna. Check up kan tuah mi ah cun an dirhmun a tha, an ngandamnak zong a tha. An thisen hi kan lak cang hna i exam tuah ding in kan kuat cang hna, thawngpang tha a si lai ti kan zum tiin a chim\nKhampat mi pahnih hna hi mah nu nih a chonh mi a si ah cun an zawtnak a lang cang lai, a ruang cu ni 34 a luang cang i, Coronavirus zawtnak hi ni 20 ah cun a lang ding hrim a si. Credit-Lala Xyko\nBe the first to comment on "Akiangah thu mi a hoi le pahnih kong ah Sibawi San Lina nih a chim mi"


A Duh Fak Tuk Mi Pa He A Duh Mi Nungak Nih Theih Bak Ding - channelnews.us\nNungak tlangval aduhmi kawp ahhin khapkhat lei in fak tuk in duh a tong mi nu pawl nih an celh tawn lo, a ruang cu Pa pawl nih hin nungak biatak te in kan duh bak mi hna cu, a caan ahcun aherh lo tuk ah a cung ah lunghrinak kan ngeih sualpuh nak sual hmuhnak tampi kan ngeih hna. Zeidang ruang ah asi lo duhtuk nak ruang in a chuak mi khi asi.\nCu caah a duh faktuk mi pa pawl he aa duh mi nungak pawl nih an celh tawn hna lo , hawikom pa pawl zong ngeihter an sianh hna lo, Fb password aa hal mi zong an um i ka nungak nu hi aho he a chat tiah a check lengmang mi zong an um.\nHawikom nak in tlawmpal te biafang a hlei deuh mi i chatnak an hmuh ahcun mah pa he hin nan i duh maw, ziah hitihin nan i chawnh ve tiah an ti colh hna tik ah buainak hrampi aa thok colh ni asi ko cang.\nCohlan awktlak (phisin chiat )mi hrilhfiannak a um lo ahcun buainak a zual chin, a donghnak ah i phiat le i thennak tiang kha an phan ko. Cu caah pa nih ralrin ahau ve nu pawl caah atha lo nak cu, an Dl le kha an tih cang hna i cu nih cun duhnak a tlauter tawn. Hika zawn ahhin cun pa palh asi ko nain nu nih a theithiam lawng ah lam a tluang kho mi thil asi cang.\nCu caah a duhfak tuk mi pa he nan i duh ahcun i phiat uhsih tiah biachim a fawi te , cu bia na chim hlan ahcun a hlan lio caan kha ruat hmasa zungzal law aphichuak pakhat na hmuh ko lai, nan i phiat ahcun kaphnih caah a fak mi thil a si duh lo bu in I then si lo caah a fak khun. cu caah i phiat usih tiah na chim hlan ah thate in i ruah ta hmas zungzal


Rev. Dr. Stephen Hre Hio: Chin Miphun Nih “KHUARUATTU BU” kan um lo ah cun kan ichuahsual lai! – The Cherry Par\nRev. Dr. Stephen Hre Hio: Chin Miphun Nih “KHUARUATTU BU” kan um lo ah cun kan ichuahsual lai!\nKa dawtmi laimi u le nau, Nihin ah kan lairam ah a cang mi thil hi biatak tein kan ruah, kan tuaktan le kan ṭuan cio a hau tiah ka ruah. CNF le CDF an si zong ah, a ho kan si zong ah bu a si mi pohpoh nih a tang ah ka thil mi Rev. Dr. Stephen Hre Kio nih a kan cah mi “KHUARUATTU BU” hi kan ngeih hrimhrim a herh tiah ka ruah.\nDr. Andrew Ngun Cung Lian he CNF a rak umlio, Kawlram Acozah he remnak kong caih i a rak kir ka te ah bia kan iruah i a ka ti mi cu “Mang Mang aw, Thailand i a ummi tlangcung mi hriamtlai bu an hruaitu hna khi DAIHNAK le REMNAK an duh taktak lo; mah ti khin khua caan ah an nau le kawl ralkap he ikah i an mah sin ah media pawl rat i interview tuah luklak khi an uar mi le an duh deuh mi a si ee” a ka ti. Ka dai, khua tampi ka ruat. (Ka rak ruah tawn mi bak te a si).\nNihin Laimi kan dirhmun zoh tik ah “KHUARUATTU BU” kan um lo ah cun kan ichuahsual lai ti phan a um ngaingai. Ka chim duh mi cu hihi a si “Mino cu kan thi a linh lio ah cun khua faak piin kan ruah khawh lo caah, upa, Khrihfa hruaitu hna, le tar hna ruahnak hi lak ah a ṭha ” ti hi a si ko.\nChim ding tamtuk ka ngei nain, tu chan minung cu mifim le cathiam pipi hmanh nih ca sau rel an duh/huam lo i a tawinak in ka ṭial. Nan mah te cio in khua rak ruat u law, Thiang Thlarau bawmhnak rak hal cio ko u. Laimi le Khrihfa na si ah cun. Mang Chawn Hniarlawn\nChinram ah mah hi kan phan cang, cucaah zeidah aherhbik tikha ruah hau, innkaang le hliamtuar, bomb le meithal in athimi tibantuk an um tikah bawmhnak/bulhnak pek kha atthatuk mi si ko, cucu Chinmi kan nunphung pakhat zong a si.\nNain a herh ahcun kaltak chung le tuah lo rih a hau, tuhi zei caan ah kan dir lio timi zoh in a bikin ramleng lei nih ruah le tuak caan asi.\nTulio caan ahcun tangka hmanthiam,semrel taktak kan hau,kan ngeihmi le kan kholhmi tangka hi ram luatnak ding,kan ralkap hna thazaang tthawnnak dingah papek in tuah hau.A dangdang ah tangka hi kalter rih lo ding,kan ral teinak dingah hriamnam le kan ralkap pawkhim hau.\nTuhi buai kan ithokka lawng sirih,tuhnu pinlei in hi let in a zual te dingmi si caah i bulh le i tlomhnak hi tuah cawk lo tiang a um kho.Cucaah ahmasa bikah Chinram in ralhrang dawi/tthawl khawh kha biapi cemmi si i mah hnu lawngah Chinram a dai lai.\nZeicaan ah kan dir lio ti theih a hau; A daihnak lam umchun cu,Chinram in ralhrang dawi kha si,mah dawinak dingah cun kan ralkap tthawnter kha pakhatnak a si. Ngaihchiat tong le chiat tong kip bulhnak tangka kan kholh mi khan ralkap hriamnam tu zalhnak deuh usih.\nTuah le ttuan hmasa ding rian kan thleidan thiam a hautuk cang hi,tuhi red zone ah Chinram kan um lio si hih. Ei le din awk angei bak lo tucu bawmh hna ding si ko.\n← Breaking News; Hakha, Chin Oo Sii, Kanan sang ah inn pakhat a kaang cuahmah.\nEven Tluang Lian; Dawh Chinchin In Sak Than An Si Lai! →


A TTUANMI LAK AH KA UAR TUK MI LOMH A PHU TAKTAK MI – The Chinlung Post\nVice President Henry Van Thio nih a ttuanchuah mi lakah ka uar tukmi le Chin miphun vialte nih lomh phu taktak bak a si ti in upat ka peek nak. 15. Chin miphun thuam a ser khawhmi Kei hi Myanmah Socialist Lansin Party chan, General Ne Win chan lio 1968 kum June thla in Halkha Party Unit ah rian a rak ttuanmika si i, cu lio ah Chin upa a si mi hna U Son Khaw Lian, Mj Kep Lo, Pu Van Kulh, Pu Khe Za Hmung, Pu K. Kim Ngin,\nPu Kap Cung Nung, Pu Sing Khaw Khai, Pu Kam Lian Buai,Pu Tum Khar, Pu Pau Do Nang te hna pawl an rianttuannak kha ka theih piak hna i a cheu cu an khual tlawnnak ah an hnuzultu le a bultawltu hna tiang ka rak si bal.Cu lawng si lo in kan Chin miphun lak ah cun upadi lei lam hruaitu a simi le kan upat mihna BA.LLB a rak awngka mi hna Pu Lian Uk, Pu Hre Lian Kio, Rev.Hniar Kio, Rev. Sang Or, Rev Dr. Chum Awi, Pu Thio Cin, Pu Cin Sian Thang,\nPu Kap Tial te hna he zong i kom hawi in a ummi kan rak si hna. ( A hnu ah cun kei zong LLB ka hong si ve )1973 kum constitution suai lai ah Yangon phan Chin mino hna ruahnak peekmi ca an rak ttialmi cu keimah nih tape ka rak tuk piak hna. Mah ca ah cun an rak tlaih dih hna i kum 2 chung thong an rak thlaak hna. Kei zong an ka tlaih sual lai tiah kan cauk ttialmi cu vawlei ah ka rak phum diam. ( A tu ceu hi langhngan in ka phuan ) Hikong hi a tu a nung rihmi Pu Lian Uk le Pu Hre Lian Kio nih a dikdiar in an theihko lai.\nHi vialte tuanbia bantuk kachimmi hi keimah kaa hlorhduhnak ca ah si lo in mah hi hna vialte Chin miphun kan pa le hna nih hin CHIN miphun thuam aa khat in seran rak duh dih ko na in anser kho hrimhrim lo. An i tonnak le an meeting tuahmi hi tampi ka rak theih ko i,a cheu record cu keimah nih tape in ka rak tuk tawn.\nAsinain Chin thuam, Lai thuam timihi Laitlaang chung i a ummi Myone pakua ca hmanh, lungkhat tein an rak ser kho bak hna lo. An ruahnak tha a rak ba.A tu kan Pu Henry Van Thiocu Vice President a hungchuah tik ah kan Pi Suh Kyi ruahnak peeknak in All Chin Society nih Chin thuamser ding a van i zuam i raulote in a ser khawh. Chin miphun tling ai awhtu Myone pakua lawng siloin,\nZofa, Asho, Sumtu, Thado,Sizin, Mara, Zo, Sami, Lautu,Zotung an dihlakte in ser a si i an i hruk dihcang. Kan ram hruaitu asimiDaw Awng San Suh Kyi zong nih Chin ram a tlawnah cun aa hruk ve cang.Chinmi kan upa hna tampi, ahohmanh nih an rak tuah khawh lomi kan Chin miphun thuam a kan tuah piak khotu Vice President Pu Henry Van Thio hi mah hi ka cathluan hin upatnak ka peek.JP Biak Tin Sang